PAS Melaka kecewa BN gerak solo, dakwa beri kelebihan pada PH

MELAKA, 1 Rabiulakhir 1443H, Sabtu – PAS Melaka kecewa dengan keputusan Barisan Nasional (BN) termasuk UMNO untuk bergerak secara solo pada Pilihan Raya Negeri (PRN) Melaka nanti.

Pesuruhjaya PAS negeri, Datuk Kamarudin Sidek menyifatkan keputusan itu sebagai kurang bijak kerana ia tidak akan membantu ke arah usaha memperjuangkan Islam dan Melayu.

“Kami kecewa dengan keputusan itu kerana kami mahu UMNO bersama kami dalam menolak genggaman politik Pakatan Harapan (PH).

“Walaupun sudah dimaklumkan perkara itu, mereka tetap membuat keputusan sedemikian.

“Insya-Allah, kita akan terus bergerak bersama Parti Pribumi Bersatu Malaysia (Bersatu) dan Gerakan dalam Perikatan Nasional (PN) untuk menghalang PH kembali berkuasa di Melaka,” katanya ketika seperti dilapor NST, hari ini.

BN meletakkan 28 calon termasuk 24 muka baharu bagi PRN di Melaka yang mempunyai 28 DUN.

Kamarudin berkata, pertembungan tiga penjuru termasuk parti yang sehaluan dengan Kerajaan Persekutuan tidak dapat dielakkan, berikutan keputusan yang dibuat oleh BN.

Perkara Ini, katanya, juga akan memberi kelebihan kepada PH pada PRN di Melaka.

“Kita mahu mengelak pertembungan tiga penjuru pada pilihan raya negeri kerana ia tidak akan menguntungkan orang Melayu dan Islam. Namun hasrat seperti itu tidak dapat dicapai pada pilihan raya negeri ini,” katanya.

Mengulas mengenai jumlah kerusi yang akan ditandingi PAS, Kamarudin berkata, parti itu akan meletakkan calonnya untuk bertanding di sembilan daripada 28 kerusi DUN.

Beliau berkata, ia adalah hasil daripada rundingan sesama parti dalam PN.

Bagaimanapun katanya, ia bergantung kepada pengumuman yang akan dibuat oleh PN hari ini.

Difahamkan PN akan mengumumkan calon-calonnya yang bertanding pada PRN Melaka pada satu majlis yang akan diadakan di Shah Alam, Selangor, hari ini.


JAIM benar maksimum 250 jemaah solat jumaat

MELAKA, 20 Zulkaedah 1442H, Khamis  – Jabatan Agama Islam Melaka (JAIM) membenarkan kehadiran maksimum 250 orang jemaah bagi solat Jumaat di tujuh masjid kerajaan iaitu masjid yang berada di bawah pentadbiran agensi itu, berkuat kuasa esok.

Pengarahnya Datuk Che Sukri Che Mat berkata, bagi masjid kariah dan masjid institusi pula, ketetapan dibenarkan adalah 100 orang jemaah manakala untuk surau, had bilangan masih dikekalkan iaitu 50 orang.

“Jumlah maksimum bagi untuk solat fardhu lima waktu berjemaah dan solat jenazah pula masih kekal 12 orang,” katanya dalam satu kenyataan di sini hari ini.

Katanya, jumlah maksimum yang ditetapkan tidak termasuk pemantau daripada agensi penguat kuasa dan JAIM.

“Ahli Jawatankuasa masjid dan surau yang dibenarkan hadir diingatkan agar sentiasa mematuhi prosedur operasi standard yang ditetapkan dalam pekeliling JAIM Bil. 11/2021,” katanya. -Bernama


Saya tetap sokong Ismail Sabri jadi PM: Tajuddin

PASIR SALAK, 3 Zulhijjah 1443H, Ahad – “Saya tetap setia dan sokong Perdana Menteri, Datuk Seri Ismail Sabri Yaakob, biar apa orang kata,” kata Ahli Parlimen Pasir Salak, Datuk Seri Tajuddin Abdul Rahman.

Bekas Ahli Majlis Tertinggi (MT) UMNO itu berkata, sokongannya akan terus diberikan kepada Perdana Menteri dan kerajaan yang telah melakukan pelbagai inisiatif memerangi pandemik COVID-19 dan kenaikan harga barang walaupun dikecam segelintir pihak.

“Kami, UMNO Pasir Salak mahu Ismail Sabri terus menjadi Perdana Menteri selepas pilihan raya. Kita akan terus dan sentiasa beri sokongan padu untuknya,” kata Ketua UMNO Bahagian Pasir Salak itu sewaktu berucap di Kenduri Rakyat sempena program Jelajah Aspirasi Keluarga Malaysia (AKM) Negeri Perak 2022.

Jelas Tajuddin yang juga bekas pengarah pilihan raya UMNO, meskipun dalam keadaan negara sedang berdepan kenaikan harga barangan, Perdana Menteri berusaha menanganinya dengan memberikan pelbagai bantuan untuk rakyat.

Khamis lepas, media melaporkan Tajuddin digugurkan daripada ahli MT UMNO menerusi satu surat bertarikh 21 Jun.


Arahan berusaha mencari rezeki

1. SETELAH sakit melahirkan anak, Allah perintahkan Saidatina Maryam supaya menggoncangkan pokok tamar agar gugur kepadanya buah tamar. Bayangkan bagaimana seorang wanita yang baru bersalin diperintahkan untuk menggoncangkan pokok tamar?

2. Timbul pula persoalan kedua, apakah akan gugur buah tamar hanya dengan goncangan ibu yang baru bersalin? Sudah tentu amat sukar. Tetapi perintah ini menunjukkan bagaimana Allah ingin mendidik kita agar berusaha mencari rezeki. Firman Allah:

وَهُزِّي إِلَيْكِ بِجِذْعِ النَّخْلَةِ تُسَاقِطْ عَلَيْكِ رُطَبًا جَنِيًّا

“Dan gegarlah (goncangkanlah) batang pohon tamar itu, supaya gugur kepadamu buah tamar yang masak.”

3. Kalau ikutkan boleh sahaja Allah kurniakan rezeki kepada Saidatina Maryam seperti kisah sebelum itu iaitu Allah kurniakan buat Maryam buah-buahan yang tiada pada musim tersebut sehingga menyebabkan Nabi Zakaria berasa hairan. Dialog ini direkodkan di dalam al-Quran yang menyebutkan:

قَالَ يَا مَرْيَمُ أَنَّىٰ لَكِ هَٰذَا ۖ قَالَتْ هُوَ مِنْ عِندِ اللَّهِ

(Nabi Zakaria bertanya kepada Maryam): “Wahai Maryam, dari mana kamu dapat buah-buahan ini? Maryam menjawab ia adalah dari sisi Allah.” (Surah Ali Imran: 37)

4. Andai sebelum ini Allah mendidik kita bahawa Dia mampu mengurniakan buat Maryam rezeki yang tidak disangka-sangka, kali ini Allah ingin mendidik kita juga bahawa rezeki mestilah diusahakan. Ketika menghuraikan ayat 25 Surah Maryam di atas, al-Imam al-Qurtubi menyebutkan:

فلما ولدت أمرت بهز الجذع

“Lalu bilamana dia (Maryam) telah melahirkan anak, dia diperintahkan agar menggoncangkan pohon tamar itu.

5. Pada hakikatnya Allah berupaya sahaja untuk menggugurkan buah tamar tersebut tanpa digoncang oleh Maryam. Namun, pengajarannya disini, Allah ingin menunjukkan kepada kita, dengan usaha yang ringan oleh seorang ibu yang baru sahaja bersalin, melalui kudrat yang terbatas, Allah berupaya menurunkan rezeki dan rahmatnya.

6. Hari ini ada dikalangan kita yang punya kudrat yang kuat, mempunyai tubuh yang sempurna, tetapi sukar berusaha. Pelajari dari kisah Maryam yang menggoncangkan pohon tamar yang sukar gugur buahnya, dengan kudrat yang lemah. InshAllah, atas usaha kita, Allah akan membantu memudahkan rezeki kita.

Semoga Allah membimbing kita.

Dr. Ahmad Sanusi Azmi


Pengganas Israel serbu Tebing Barat, cederakan 72 penduduk

TEBING BARAT, 4 Safar 1445H, Isnin – Berpuluh-puluh rakyat Palestin mengalami kecederaan selepas penjajah Israel menyerbu bahagian utara Tebing Barat, di tengah-tengah peningkatan keganasan maut oleh rejim haram dan peneroka pelampau terhadap rakyat Palestin di kawasan yang diduduki.

Persatuan Bulan Sabit Merah Palestin (PRCS) mengumumkan bahawa paramediknya memberikan bantuan perubatan kepada sekurang-kurangnya 72 orang di Beita, terletak 13 kilometer (8.1 batu) tenggara Nablus.

Mangsa mengalami kesukaran bernafas akibat menyedut gas pemedih mata berlebihan yang digunakan tentera Israel untuk menyekat perhimpunan protes di bandar itu.

PRCS menambah bahawa salah seorang ahlinya berjaya memindahkan lima keluarga, termasuk kanak-kanak, dari kereta yang mereka naiki ketika askar Israel menggunakan gas pemedih mata secara intensif.

Tentera Israel juga menceroboh sebuah masjid dan sebuah kedai di Beita untuk merampas rakaman kamera keselamatan.

Terdahulu, rejim haram menutup pusat pemeriksaan tentera utama di selatan Nablus, mempergiatkan langkah keselamatan di dalam dan sekitar wilayah itu, dan memaksa perniagaan di bandar Huwara ditutup.

Selain itu, empat warga Palestin juga mengalami kecederaan ketika konfrontasi dengan tentera Israel selepas rejim menyerbu bandar Tulkarm dan kem pelarian berdekatan.

Sumber tempatan memberitahu agensi berita rasmi Palestin WAFA bahawa seorang lelaki muda ditembak di muka dengan peluru hidup, seorang lagi cedera terkena serpihan tembakan di tangan, dan dua lagi digilis jip tentera Israel ketika menunggang motosikal.

Mangsa yang cedera kemudiannya dikejarkan ke hospital berhampiran untuk rawatan.

Konfrontasi meletus di kem pelarian Tulkarm selepas tentera Israel menyerang dan melepaskan tembakan langsung, bom tangan mengejutkan dan gas pemedih mata. – Agensi


Kes rogol remaja bawah umur di Kelantan membimbangkan

BACHOK, 27 Muharram 1443H, Ahad – Polis menggesa golongan ibu bapa di Kelantan supaya memantau pergerakan anak-anak mereka memandangkan jenayah rogol terutamanya melibatkan remaja bawah umur di negeri ini agak membimbangkan.

Ketua Polis Kelantan, Datuk Shafien Mamat berkata dalam tempoh Januari hingga Julai tahun ini sahaja sebanyak 51 kes rogol direkodkan berbanding 39 kes bagi tempoh sama tahun lepas dengan paling ketara kes itu melibatkan remaja bawah umur dan pelajar sekolah seawal usia 13 tahun.

“Kebanyakan kes yang dikesan berlaku kerana suka sama suka tetapi apabila melibatkan situasi bawah umur ia dikategorikan sebagai kes rogol.

“Kita juga mendapati mangsa dan suspek saling mengenali dengan kebanyakannya berkenalan melalui laman sosial seperti Facebook ataupun aplikasi WhatsApp,” katanya kepada pemberita selepas melakukan lawatan kerja di Balai Polis Jelawat yang dinaik taraf dari Pondok Polis kepada Balai Polis Jelawat di sini hari ini.

Mengulas lanjut, Shafien berkata bagi tempoh Januari hingga Julai juga, sebanyak 16 kes rogol direkodkan  di Kota Bharu berbanding hanya lima kes bagi tempoh sama pada 2020.

Selain itu, beliau berkata sebanyak 14 kes sumbang mahram direkodkan bagi tempoh sama berbanding 15 kes tahun lepas.

“Berikutan kes melibatkan remaja bawah umur berusia antara 13 hingga 16 tahun ini, kita amat mengharapkan golongan ibu bapa agar sentiasa memantau pergerakan anak-anak walaupun berada di rumah.

“Apa yang kita ketahui ada juga kes berlaku di rumah mangsa dan di rumah suspek ketika ketiadaan ibu bapa di rumah. Mereka mungkin berkenalan melalui laman sosial dan ibu bapa perlu memainkan peranan dengan memantau apa yang dilakukan oleh anak-anak,” katanya.

Shafien berkata, berdasarkan kes yang direkodkan, 90 peratus daripada kebanyakan suspek berjaya ditahan kerana dikenali oleh mangsa.

Sementara itu, mengulas mengenai Balai Polis Jelawat yang dinaik taraf, Shafien berkata balai itu akan mulai beroperasi sepenuhnya hari ini dengan kekuatan seorang sarjan mejar dan 15 anggota lain-lain pangkat.

Katanya, orang ramai boleh hadir membuat sebarang laporan di balai berkenaan dan jika ada sebarang pertanyaan boleh menghubungi talian 09-7789422 atau Ibu Pejabat Polis Daerah Bachok di talian 09-7788222. – Bernama


Kehadiran Haqiem Stopa ke sekolah beri motivasi undang kecaman

BANGI, 6 Zulhijjah 1443H, Rabu – Kehadiran ‘tiktoker’ Haqiem Stopa ke Sekolah Menengah Kebangsaan (SMK) Sungai Besi dipercayai untuk memberikan motivasi mendapat kecaman pelbagai pihak.

Kehadiran pemuda berusia 22 tahun itu tidak disenangi dengan rata-rata warganet mempersoalkan kredibilitinya sehingga layak dipanggil untuk memberi motivasi kepada pelajar sekolah berkenaan.

Difahamkan Haqiem dijemput bagi memeriahkan jelajah ‘Cerita Orang Gagal’ untuk membincangkan isu Buli Itu Jenayah.

Antara yang menyatakan kekecewaan adalah Pengerusi JK Pendidikan BERJASA, Cikgu Zulkifli Yahya apabila menyifatkan perkara itu sebagai menyedihkan.

“Sedih. Sepanjang saya jadi Nazir dan Ketua Nazir negeri dulu, punya saya jaga anak-anak bangsa saya.

“Tapi generasi sekarang hancurkan macam tu je. Dulu YB Timbalan Menteri Perpaduan bawa pergi pejabat kementerian.

“Hari ini masuk sekolah pula. Apa dah tak ada ‘idola’ influencer lain ke nak bawa jadikan inspirasi pelajar?,” soalnya dalam hantaran di Facebook, hari ini.

Sementara itu, pengguna Facebook dikenali sebagai Kuro Bikeseller secara tegas tidak bersetuju dengan kehadiran Haqiem untuk memberi motivasi di hadapan pelajar sekolah yang merupakan pelapis generasi akan datang.

“Kenapa dia dijemput? Atas dasar apa? Cemerlang dalam pendidikan? Cemerlang dalam usahawan? Cemerlang dalam dunia permotoran?

“Aku tak setuju orang macam ini diberi peluang bercakap depan budak-budak lapisan zaman akan datang,” katanya.

Hantaran milik Kuro itu telah mendapat lebih 5,000 komen dan 4,700 kongsi.

Terdahulu, tular video berdurasi 25 saat Haqiem bergambar bersama pelajar-pelajar SMK Sungai Besi.

Dapat kelihatan para pelajar teruja dengan kehadiran TikToker yang mempunyai 872,000 pengikut itu.

Sementara itu, di akaun TikTok Haqiem meletakkan kapsyen video yang dimuat naiknya dengan ucapan “Terima kasih SMK Sungai Besi” beserta dengan tanda pagar #matrempit.


Dakwaan hutang 1MDB belum dibayar tidak berasas

KUALA LUMPUR, 29 Rejab 1443H, Khamis – Dakwaan hutang prinsipal 1Malaysia Development Bhd (1MDB) masih belum dibayar sehingga kini adalah tidak berasas memandangkan ia hanya akan matang antara tahun 2022 hingga 2039, jelas Menteri Kewangan Tengku Datuk Seri Zafrul Tengku Abdul Aziz.

Tengku Zafrul berkata sehingga akhir Februari 2022, jumlah keseluruhan hutang 1MDB bernilai kira-kira RM38.8 billion merangkumi RM32.3 bilion hutang prinsipal dan RM6.5 bilion faedah.

“Kita sudah mula membayar faedah hutang 1MDB kira-kira RM6.5 bilion dan belum membayar prinsipal kerana prinsipal hutang tersebut akan matang lambat lagi,” katanya dalam sesi waktu pertanyaan menteri di Dewan Rakyat, hari ini.

Beliau berkata demikian menjawab soalan tambahan Lim Guan Eng (PH-Bagan) yang mahukan penjelasan berhubung dakwaan ahli parlimen Pekan, Datuk Seri Mohd Najib Tun Razak bahawa kerajaan belum membayar hutang 1MDB.

Menurut Tengku Zafrul, prinsipal hutang 1MDB merangkumi bon terbitan 1MDB Energy Ltd bernilai RM7.35 bilion, bon terbitan 1MDB Energy (Langat) Ltd bernilai RM7.35 bilion, bon terbitan 1MDB Global Investment Ltd sebanyak RM12.6 bilion dan sukuk 1MDB IMTN (Islamic Medium Term Note) bernilai RM5 bilion. – Bernama


Penembak tragedi Christchurch dihukum penjara seumur hidup

WELLINGTON, 8 Muharram 1442H, Khamis – Mahkamah New Zealand menjatuhkan hukuman penjara seumur hidup tanpa parol terhadap lelaki yang menembak mati 51 orang di dua buah masjid di negara itu.

Brenton Tarrant dari Australia sebelumnya mengaku bersalah atas pembunuhan 51 orang, cubaan membunuh 40 orang lagi dan satu tuduhan mengganas.

Hakim menilai tindakannya sebagai tidak berperikemanusiaan dan menyatakan bahawa dia tidak menunjukkan belas kasihan.

Serangan itu, yang disiarkan secara langsung oleh Tarrant mengejutkan dunia.

Susulan tragedi pembunuhan pada bulan Mac tahun lalu itu, New Zealand melaksanakan undang-undang senjata yang lebih ketat.

Perbicaraan berlangsung selama empat hari dan lebih daripada 60 pernyataan mangsa didengari.

Pada hari terakhir pernyataan, ayat-ayat al-Quran dibacakan dan foto orang tersayang ditunjukkan ke mahkamah.

Maysoon Salama, yang anaknya mati dalam serangan itu mengatakan, Tarrant menggerunkan seluruh New Zealand dan menyedihkan dunia.

Sara Qasem, yang ayahnya Abdelfattah Qasem meninggal di Masjid Al Noor berbicara mengenai saat-saat terakhir kehidupan ayahnya, dengan berkata: “Saya ingin tahu jika dia kesakitan, jika dia takut dan apa yang berada di fikirannya di akhir hayatnya.

“Dan saya berharap lebih dari apa pun di dunia yang saya boleh berada di sana untuk  pegang tangannya dan katakan kepadanya bahawa semuanya akan baik-baik saja. Tetapi saya tidak dapat melakukannya”.

Suspek bagaimanapun memilih untuk berdiam diri di mahkamah sebelum hukuman dikeluarkan hari ini. – Agensi


Tak wajar GIACC dimansuh, peranannya patut diperluaskan

BANGI, 7 Jamadilakhir 1444H, Sabtu – Tidak wajar Pusat Governas, Integriti dan Anti Rasuah Nasional (GIACC) dimansuhkan berikutan agensi itu banyak membantu kerajaan menyelaras semua aktiviti berkaitan tadbir urus, integriti dan antirasuah negara.

Ketua Penerangan Perikatan Nasional (PN) Wilayah Persekutuan, Mahathir Mohd Rais berkata, peranan agensi itu perlu diperluaskan lagi kerana bertanggungjawab merancang, menggubal strategi dan menilai polisi dalam toleransi semua urusan kerajaan.

“GIACC ini adalah di bawah Jabatan Perdana Menteri, sepatutnya ia lebih mudah ditadbir dan diurus mengapa ia tidak diteruskan sedangkan kewujudannya bermanfaat untuk negara

“Mereka yang menerajui GIACC juga terdiri daripada mereka yang profesional, sepatutnya kerajaan yang wujud hari ini menyokong supaya lebih banyak lagi usaha bantu banteras rasuah dan salah guna kuasa.

“Selain itu, ia juga dapat bertindak melindungi rakyat daripada pemimpin dan penguatkuasa korup yang boleh menyebabkan institusi masyarakat musnah dengan amalan rasuah,” katanya dalam kenyataan, hari ini.

Beliau berkata demikian mengulas kenyataan Perdana Menteri, Datuk Seri Anwar Ibrahim berhubung langkah kerajaan meneliti cadangan membubarkan Pusat GIACC, kerana didapati berlaku pertindihan antara agensi penguatkuasa iaitu Suruhanjaya Pencegahan Rasuah Malaysia (SPRM) dan Polis Diraja Malaysia (PDRM).

Mahathir berpandangan, alasan untuk mengurangkan kos kerajaan dan pertindihan kuasa juga seolah-olah sengaja direka bagi menghalalkan pemansuhan itu.

Beliau menegaskan, kajian mengenai GIACC wajar dilakukan dengan cara tidak berat sebelah dan perlu membabitkan pihak berkuasa yang sepatutnya.

“Jika keputusan itu nanti sekadar menyatakan GIACC terpaksa dimansuhkan kerana peranan badan itu yang kecil, ia satu kesilapan,” katanya.

Dalam pada itu, beliau turut menyarankan supaya Majlis Pemulihan Negara (MPN) juga diteruskan berikutan telah memainkan peranan penting mengharungi keadaan kritikal ekonomi global akibat pandemik COVID-19.


48,238 pelampau Yahudi serbu al-Aqsa sepanjang 2022

BAITULMAQDIS, 6 Jamadilakhir 1444H, Jumaat – Tahun 2022 menyaksikan insiden pencabulan tertinggi yang pernah berlaku ke atas Masjid al-Aqsa di Baitulmaqdis Timur yang diduduki.

Ini berikutan tindakan 48,238 pelampau Yahudi menyerbu perkarangan masjid berkenaan dan sengaja melanggar kesucian tapak itu, kata Pengarah Jabatan Wakaf Islam, Azzam Khatib.

Beliau dalam kenyataan berkata, golongan pelampau itu sengaja melakukan perbuatan yang mencetuskan sentimen dan provokasi kepada umat Islam dengan pelbagai tindakan biadab.

Ini termasuklah melakukan ritual Yahudi dan menaikkan bendera Israel di dalam kawasan berdinding ketika perayaan tanpa mempedulikan makna masjid itu bagi dua bilion umat Islam seluruh dunia.

Azzam memberi amaran bahawa kerajaan baharu sayap kanan di Israel mungkin melakukan tindakan yang boleh mencetuskan perang agama di rantau ini dan di dunia.

“Masjid al-Aqsa adalah tempat suci Islam dengan keluasan 144 dunum dan semua ciri serta kemudahannya di atas dan di bawah tanah, dan ia adalah masjid yang suci untuk umat Islam di seluruh dunia,” katanya. – Agensi


Jawatankuasa khas berkaitan bekalan vaksin COVID-19 ditubuhkan

BANGI, 26 Safar 1442H, Rabu – Mesyuarat Jemaah Menteri hari ini bersetuju untuk menubuhkan satu jawatankuasa khas berkaitan akses bekalan vaksin COVID-19.

Jawatankuasa Khas Jaminan Akses Bekalan Vaksin COVID-19 itu diwujudkan bagi memastikan bekalan dapat diperolehi dengan segera, selamat dan sempurna.

Ia akan diketuai secara bersama oleh Menteri Kesihatan, Datuk Seri Dr Adham Baba dan Menteri Sains, Teknologi dan Inovasi, Khairy Jamaluddin.

Khairy berkata, ia bertujuan menyediakan rangka kerja dan pelan perolehan serta pengagihan vaksin COVID-19 apabila diluluskan untuk kegunaan di Malaysia.

“Menerusinya, beberapa Jawatankuasa Kecil (JKK) dengan skop tugas seperti pemilihan vaksin, komunikasi, pendaftaran dan kelulusan, trade facilitation, kewangan penstoran, logistik dan pengangkutan serta pengagihan vaksin akan turut dibentuk merentasi pelbagai kementerian dan agensi bagi memudah cara dan mempercepatkan pelaksanaan tugas ini.

“Keputusan penubuhan jawatankuasa khas ini adalah penting bagi memastikan persediaan awal yang rapi dibuat sebelum bekalan vaksin diterima untuk kegunaan seluruh rakyat Malaysia,” katanya dalam kenyataan, hari ini.

Semalam, Kementerian Luar Negeri dilaporkan berkata, China bersetuju menyenaraikan Malaysia sebagai penerima utama vaksin COVID-19 yang dihasilkan negara itu sebaik sahaja berjaya dibangunkan kelak.

Menteri Luar, Datuk Seri Hishammuddin Hussein berkata, China telah mengumumkan vaksin itu, kini sedang dibangunkan di negara berkenaan dan dijangka dapat digunakan masyarakat umum pada awal November.


Guru ‘one-off’: GPMS tolak cadangan ambil graduan bukan pendidikan

KUALA LUMPUR, 16 Zulkaedah 1442H, Ahad – Alumni Gabungan Pelajar Melayu Semenanjung (GPMS) Kebangsaan menolak cadangan melibatkan graduan bukan bidang pendidikan dalam pengambilan khas guru secara ‘one-off’ akan datang, kecuali mereka diberikan kursus terlebih dahulu dengan modul khas seperti Program Diploma Pascasiswazah Pendidikan (PDPP).

Presidennya Datuk Syed Anuar Syed Mohamad berkata berkata mereka juga menolak pengambilan guru yang mengikuti Kursus Dalam Cuti (KDC), sebaliknya perlu mengikuti program sebagaimana dilaksanakan Institut Pendidikan Guru (IPG) kepada siswazah bukan bidang pendidikan, termasuk siswazah lepasan luar negara.

“Alumni GPMS faham dengan masalah kekurangan guru khasnya di Sabah, Sarawak, Selangor dan Johor namun tidak akan berkompromi dalam apa jua perkara yang boleh menjejaskan kualiti guru disebabkan tidak mendapat latihan dan pendedahan secukupnya sebelum melaksanakan pengajaran di bilik darjah.

“Apa sahaja keputusan Kementerian Pendidikan (KPM) mestilah berpaksikan kepada usaha memastikan generasi pewaris diberikan pelajaran terbaik oleh guru-guru terbaik dan terlatih,” katanya menerusi kenyataan.

Menteri Pendidikan Datuk Dr Radzi Jidin sebelum ini mengumumkan KPM akan membuat pengambilan khas guru secara ‘one-off’ membabitkan sejumlah 18,702 Pegawai Perkhidmatan Pendidikan gred DG41, bagi mengisi kekosongan guru yang dihadapi di seluruh negara, terutama di Sabah, Sarawak, Johor dan Selangor.

Alumni GPMS turut menggesa KPM meningkatkan kemudahan prasarana pengajaran dan pembelajaran di samping mempercepat proses pengambilan pensyarah yang berkurangan di IPG bagi menampung pertambahan pelajar. – Bernama


BN akan kerjasama dengan parti lain jika tak berjaya peroleh majoriti mudah

KUALA LUMPUR, 29 Rabiulawal 1444H, Rabu – Barisan Nasional (BN) perlu menjalin kerjasama dengan gabungan lain jika parti itu tidak dapat memperoleh majoriti mudah pada Pilihan Raya Umum ke-15 (PRU15), kata Datuk Seri Ismail Sabri Yaakob.

Beliau berkata, ia mungkin melibatkan kumpulan seperti Gabungan Parti Sarawak (GPS), Gabungan Rakyat Sabah (GRS) dan parti lain.

Bagaimanapun, Ismail Sabri yang juga Naib Presiden UMNO berkata, kerjasama itu perlu ditentukan oleh Majlis Tertinggi (MT) selepas pilihan raya.

“Jika kita hanya mendapat kira-kira 80 kerusi, kita tidak boleh membentuk kerajaan. Untuk berbuat demikian, kita memerlukan majoriti mudah 112 kerusi.

“Jadi kita perlu bekerjasama dengan orang lain. Apa pun, kita tunggu keputusan pilihan raya dulu, baru majlis tertinggi akan buat keputusan,” katanya.

Beliau berkata demikian selepas pelancaran kompleks bangunan baharu Media City, hari ini.

Beliau berkata demikian ketika diminta mengulas ramalan penganalisis politik Dr Azmi Hassan bahawa BN mampu memperoleh antara 80 dan 85 daripada 222 kerusi Parlimen.

Sebelum ini, Ismail Sabri dilaporkan berkata, masih terlalu awal untuk BN mencari rakan kerjasama bagi membentuk kerajaan Pusat selepas PRU15.

Katanya, BN perlu melihat dahulu keputusan pilihan raya umum dan sebarang ketetapan lanjut akan dibuat kemudian.


Kerajaan siasat, ambil tindakan ketirisan minyak masak ke negara jiran

KOTA BHARU, 3 Zulhijjah 1443H, Ahad – Kerajaan memandang serius masalah ketirisan pembekalan minyak masak bersubsidi yang antaranya dikatakan berpunca daripada kegiatan penyeludupan ke negara jiran, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau yang juga anggota Pasukan Khas Jihad Tangani Inflasi berkata pihaknya memandang serius isu berkenaan, apabila bekalan minyak masak paket bersubsidi dalam negara kini didapati berkurangan.

Beliau berkata, pihaknya telah mengadakan perbincangan dengan pelbagai pihak bagi mendapatkan maklumat lebih jelas mengenai isu itu, termasuk dengan Kementerian Perdagangan Dalam Negeri dan Hal Ehwal Pengguna (KPDNHEP).

“Kita ingin tahu sejauh mana seriusnya perkara ini, kerana kerajaan beri subsidi (untuk penduduk tempatan), namun ia dinikmati oleh orang asing …perkara ini tidak sepatutnya berlaku,” katanya ketika ditemui selepas meninjau harga barangan keperluan harian dan runcit di Pusat Transformasi Luar Bandar (RTC) Tunjong, di sini hari ini.

Merujuk kepada Pasukan Khas Jihad Tangani Inflasi, Mustapa berkata, pasukan itu akan mengadakan mesyuarat kali ketiga esok, dengan memberi fokus kepada dua perkara utama iaitu kaedah bagi menangani isu kekurangan bekalan minyak masak bersubsidi dan isu kenaikan harga barangan keperluan.


Kerajaan kaji penetapan harga siling ayam selepas 31 Ogos

PUTRAJAYA, 29 Zulhijjah 1443H, Jumaat – Kerajaan akan mengkaji semula penetapan harga siling runcit ayam standard serta kebenaran mengeksport ayam, selepas pelaksanaan harga siling RM9.40 sekilogram di Semenanjung Malaysia tamat pada 31 Ogos, kata Menteri Pertanian dan Industri Makanan Datuk Seri Ronald Kiandee.

“Tentu sekali selepas 31 Ogos ini kerajaan akan mengkaji aspek sama ada nak kekalkan subsidi atau nak apungkan harga, ataupun untuk membuka semula eksport ayam bulat ke luar negara.

“Itu akan kita pertimbangkan. Kita ada sebulan lagi untuk melihat perkembangan yang akan berlaku dalam industri ternakan dan juga perusahaan ayam di negara kita,” katanya kepada media selepas melancarkan Pavilion AgroTech Pameran Pertanian, Hortikultur dan Agropelancongan Malaysia (MAHA) 2022 di sini hari ini.

Kerajaan telah menetapkan harga siling RM9.40 sekilogram untuk tempoh 1 Julai lepas sehingga 31 Ogos, manakala harga siling runcit telur ayam bagi gred A pada 45 sen/biji; gred B (43 sen/biji) dan gred C (41 sen/biji) di Semenanjung Malaysia.

Ronald berkata kerajaan mengambil maklum ada sesetengah tempat yang menjual ayam standard lebih rendah dari harga siling yang ditetapkan.

“Dari perspektif industri, kita letakkan harga kawalan tetapi kerajaan tampung dengan pemberian subsidi kepada penternak sebanyak RM1.20 bagi bagi setiap kilogram.

“Jadi tindakan kerajaan (pemberian subsidi) telah menstabilkan bekalan ayam dan harga ayam di pasaran,” katanya.

Mengenai Pavilion Agrotech MAHA 2022, Ronald berkata sebanyak lapan pempamer menyertai pavilion itu yang terdiri daripada Kementerian Sains, Teknologi dan Inovasi, Institut Penyelidikan dan Kemajuan Pertanian Malaysia, Lembaga Kemajuan Pertanian Muda, Agrobank, Bioeconomy Corporation, Malaysia Digital Economy Corporation (MDEC), Aerodyne Group dan SAT.ASIA.

Pavilion AgroTech yang terletak di Dewan D2, Taman Ekspo Pertanian Malaysia (MAEPS), Serdang akan mempamerkan teknologi pertanian terkini yang bertemakan revolusi industri 4.0 seperti internet benda (IoT), sistem pengurusan ladang pintar, kilang tanaman, dron pertanian, teknologi robotik, pengurusan data pertanian, sistem maklumat geografi dan bioteknologi.

MAHA 2022 akan diadakan secara hibrid pada 4 hingga 14 Ogos di MAEPS, dengan bertemakan ‘Sekuriti Makanan Untuk Masa Depan’. Disasarkan 1.1 juta pengunjung hadir secara fizikal sepanjang 11 hari program itu serta menjana lebih RM250 juta potensi nilai jualan.

Pameran dwitahunan itu kali terakhir diadakan pada 2018 sebelum tergendala akibat pandemik Covid-19 dalam negara.


Agong sempurnakan istiadat pembukaan Parlimen 6 September

KUALA LUMPUR, 5 Zulhijjah 1442H, Khamis – Istiadat pembukaan Mesyuarat Pertama Penggal Keempat Parlimen ke-14 akan disempurnakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 6 September di Bangunan Parlimen, di sini.

Yang Dipertua Dewan Rakyat Datuk Azhar Azizan Harun berkata ia berdasarkan pemakluman yang diterimanya daripada Perdana Menteri Tan Sri Muhyiddin Yassin selaku Ketua Majlis selaras dengan Peraturan 11(2) Peraturan-peraturan Majlis Mesyuarat Dewan Rakyat.

“Takwim Dewan Rakyat bagi Penggal Keempat, Parlimen ke-14 Tahun 2021 adalah Mesyuarat Pertama akan diadakan mulai 6 September hingga 30 September selama 15 hari.

“Mesyuarat Kedua mulai 25 Oktober hingga 16 Disember selama 32 hari,” katanya dalam satu kenyataan hari ini.

Selain itu, Azhar berkata beliau turut dimaklumkan perdana menteri bahawa bagi faedah orang ramai adalah mustahak untuk diadakan satu Mesyuarat Khas sebelum permulaan Mesyuarat Pertama ditetapkan mengikut Peraturan 11(3) Peraturan-peraturan Majlis Mesyuarat Dewan Rakyat.

Bagi tujuan itu, Azhar berkata beliau juga dimaklumkan bahawa Seri Paduka telah memberi perkenan untuk perdana menteri mengadakan mesyuarat berkenaan walaupun Proklamasi Darurat bertarikh 11 Jan masih berkuat kuasa.

“Sehubungan itu, Setiausaha Dewan Rakyat Dr Nizam Mydin Bacha Mydin akan menyusul dengan mengeluarkan Pemberitahuan Mesyuarat Khas tersebut kepada semua Ahli Dewan Rakyat hari ini, memaklumkan bahawa Dewan Rakyat akan bersidang selama lima hari pada 26 Julai hingga 29 Julai dan 2 Ogos mulai 10 pagi,” katanya.

Bagi memastikan Mesyuarat Khas ini berlangsung dalam keadaan selamat, Azhar mengingatkan semua Ahli Dewan Rakyat supaya sentiasa mematuhi prosedur operasi standard Pelaksanaan Persidangan Parlimen yang telah ditetapkan dengan mengambil kira pandangan Majlis Keselamatan Negara dan Kementerian Kesihatan. – Bernama


Liga Arab desak Israel henti serang Gaza

KAHERAH, 26 Rabiulawal 1445H, Khamis – Menteri-menteri Luar Liga Arab mendesak serangan penjajah Israel yang berterusan di Semenanjung Gaza dihentikan serta-merta.

Para menteri mengadakan mesyuarat tergempar di Kaherah bagi membincangkan pengeboman Israel ke atas wilayah Palestin.

Mereka menggesa semua pihak untuk menahan diri dalam resolusi selepas mesyuarat itu.

Ia menimbulkan kebimbangan mengenai bencana kemanusiaan termasuk menggariskan keperluan untuk bekerjasama dengan masyarakat antarabangsa bagi melancarkan usaha segera mencegah pengembangan keganasan di rantau ini.

Selain itu, para menteri mengutuk tindakan yang bercanggah dengan undang-undang kemanusiaan antarabangsa dan menegaskan keperluan untuk melindungi dan membebaskan orang awam, banduan dan tahanan.

Tentera Israel melancarkan kempen ketenteraan yang berterusan dan dahsyat terhadap Semenanjung Gaza sebagai tindak balas terhadap serangan tentera oleh kumpulan pejuang Palestin Hamas di wilayah Israel.

Hamas memulakan Operasi Taufan Al-Aqsa – serangan mengejut pelbagai serampang termasuk serangan roket bertubi-tubi dan penyusupan ke Israel melalui darat, laut dan udara.

Serangan itu sebagai tindakan balas terhadap penyerbuan Masjid al-Aqsa di Baitulmaqdis Timur yang diduduki dan keganasan peneroka Israel yang semakin meningkat terhadap rakyat Palestin.

Sebagai tindak balas, tentera Israel melancarkan Operasi Pedang Besi terhadap sasaran Hamas di Semenanjung Gaza

Serangan itu diperluaskan lagi kepada pemotongan bekalan air dan elektrik ke Gaza, memburukkan lagi keadaan hidup di kawasan di bawah kepungan yang melumpuhkan sejak 2007.

Lebih 2,300 orang terkorban dalam konflik semasa, termasuk sekurang-kurangnya 1,100 rakyat Palestin. – Agensi


Thailand kesan virus African Swine Fever di pusat penyembelihan

BANGKOK, 8 Jamadilakhir 1443H, Selasa – Thailand hari ini mengumumkan kes pertama virus African Swine Fever (ASF) yang dikesan di pusat penyembelihan di wilayah Nakhon Pathom.

Ia pengesahan rasmi pertama negara mengenai penyakit itu.

Ketua Pengarah Jabatan Pembangunan Ternakan Sorravis Thaneto berkata, satu daripada 309 sampel darah dan swab permukaan yang dikumpul dari 10 ladang dan dua pusat penyembelihan disahkan positif ASF.

“Jabatan Pembangunan Ternakan akan memaklumkan kepada Pertubuhan Kesihatan Haiwan Sedunia (OIE) mengenai penemuan ASF itu,” katanya.

Sorravis berkata, pasukan khas dihantar ke kawasan itu untuk mengesan punca penyakit itu.

Sebelum ini, Reuters melaporkan Thailand sudah bertahun-tahun menegaskan kawasan babinya tidak dijangkiti oleh ASF.

Laporan berita itu berkata, pihak berkuasa mengaitkan kebanyakan kematian babi ternakan berpunca daripada penyakit virus lain, Sindrom Reproduksi dan Pernafasan Porsin (PRRS).

Bagaimanapun, pada 8 Januari, Universiti Kasetsart di Bangkok berkata, makmalnya bulan lepas menemui ASF pada seekor babi peliharaan yang mati dan dibawa pemiliknya untuk ujian makmal.

Sementara itu, jurucakap kerajaan, Dr. Thanakorn Wangboonkongchana berkata, Kabinet hari ini meluluskan 574.11 juta baht untuk membayar pampasan kepada hampir 5,000 penternak di 56 wilayah yang ternakan babi mereka dilupuskan pada 2021 untuk mencegah penularan ASF.

Beliau berkata, hampir 160,000 ekor babi dilupuskan antara Mac dan Oktober lalu. – Bernama


40 lagi surau di Wilayah Persekutuan dibenar solat Jumaat

BANGI, 25 Rabiulawal 1442H, Rabu – 40 lagi surau di Wilayah Persekutuan diberikan kebenaran sementara untuk menunaikan solat Jumaat dalam tempoh Perintah Kawalan Pergerakan Bersyarat (PKPB).

Antara 40 surau yang dibenarkan ialah Surau Al-Huda (Taman Intan Baiduri), Surau Al-Falah (SMKA KL), Surau Al-Hijriah (PPR Sri Aman), Surau Ibrahimiah (Kg Batu Muda), Surau PERKIM dan Surau Al-Amin.

Turut dibenarkan, Surau Al-Ehsaniah, Madrasah Nazariah, Madrasah Nurul Muttaqin, Surau As-Sakinan (PPR Gombak Setia), Surau Al-Sakinah (IPK Kuala Lumpur), Madrasah Taman Maluri dan Surau Menara MIDF.

Jabatan Agama Islam Wilayah Persekutuan (JAWI) dalam satu kenyataaan memaklumkan, sehingga hari ini sebanyak 111 buah surau diberikan kebenaran sementara untuk menunaikan solat Jumaat.

Bagaimanapun, katanya, kebenaran itu tertakluk kepada syarat dan prosedur operasi standard (SOP) yang ditetapkan, bagi membolehkan lebih ramai umat Islam berpeluang menunaikan solat Jumaat ketika PKPB.

Orang ramai yang ingin menyemak senarai semua surau yang dibenarkan untuk menunaikan solat Jumaat dalam tempoh PKPB boleh melayari https://info.massajid.my.


PRU15: Bersatu sukar menang satu kerusi pun tanpa PAS

BANGI, 29 Safar 1444H, Isnin – Sikap Parti Pribumi Bersatu Malaysia (Bersatu) terlalu keras dan angkuh apabila presidennya, Tan Sri Muhyiddin menganggap UMNO sebagai musuh utama mereka.

Pemerhati politik, Prof Dr Mohd Ridhuan Tee Abdullah berkata, kenyataan Bersatu itu bertentangan dengan rakan komponennya, PAS yang mahu berkawan dengan semua iaitu bersama Perikatan Nasional (PN) dan pada masa sama menghidupkan juga Muafakat Nasional (MN).

Beliau berkata, jika Bersatu sebuah parti yang kuat tanpa PAS, maka kenyataan itu masih boleh dipercayai.

“Persoalannya, adakah Bersatu ini kuat? Siapa Bersatu tanpa PAS? Kawasan Parlimen dan DUN yang dimenangi pemimpin Bersatu hari ini pun sukar nak menang dalam PRU15 tanpa PAS.

“Dalam kata lain, Bersatu tanpa PAS, Bersatu tidak kuat, Bersatu tidak ada jentera (grass root) yang kuat,” katanya.

Menulis di Ismaweb.net hari ini, Ridhuan Tee menjangkakan Bersatu tidak akan menang walau satu kerusi jika semua parti bertanding sendirian pada Pilihan Raya Umum ke-15 (PRU15).

“Nasibnya akan jadi sama seperti Pejuang tanpa GTA (Gerakan Tanah Air). Bersama GTA pun Pejuang belum tentu menang. Sebab kekuatan GTA pun belum diuji lagi.

“Keadaan politik semasa menunjukkan dalam PN, PAS tidak dapat mengawal Bersatu, Bersatu tidak dapat mengawal PAS.

“Sama seperti MN, UMNO tidak dapat mengawal PAS, PAS tidak dapat mengawal UMNO. Masing-masing ikut suka keluarkan kenyataan sendiri,” katanya.

BACA PENUH ULASAN PROF DR MOHD RIDHUAN TEE ABDULLAH DI SINI;


Masih ada pandu mabuk, walau tahu undang-undang bakal diperketat

PETALING JAYA, 19 Zulhijjah 1441H, Ahad – Seramai lima individu ditahan dalam Op Alkohol dan Pencegahan Jenayah oleh Ibu Pejabat Daerah (IPD) Petaling Jaya selepas didapati memandu atau menunggang kenderaan ketika berada di bawah pengaruh alkohol.

Ketua Polis Daerah Petaling Jaya, Asisten Komisioner Nik Ezanee Mohd Faisal berkata, operasi itu bermula 7 Ogos hingga hari ini dengan membabitkan sepasukan polis yang terdiri daripada pegawai dan anggota polis IPD Petaling Jaya.

Beliau berkata, fokus utama operasi ini dilaksanakan bertujuan membanteras dan mencegah pengguna jalan raya yang memandu atau menunggang kenderaan di bawah pengaruh alkohol yang turut membahayakan keselamatan dan juga menyebabkan kematian kepada orang lain.

“Sepanjang operasi tersebut, seramai 625 orang pengguna jalan raya dan 577 buah kenderaan telah diperiksa. Daripada jumlah itu, seramai lima (5) lelaki berumur lingkungan 22 hingga 48 tahun telah ditahan oleh pihak polis kerana memandu di bawah pengaruh alkohol melebihi daripada yang telah ditetapkan.

“Kesemua mereka yang telah ditahan akan disiasat di bawah seksyen 45(A)1 Akta Pengangkutan Jalan (APJ) 1987. Hasil tinjauan pihak polis, menunjukkan masih ada pengguna jalan raya yang memandu di bawah pengaruh alkohol,” katanya dalam satu kenyataan, hari oni.

Pada masa sama, beliau berkata, pihaknya turut memandang serius terhadap kesalahan pengguna jalan raya melibatkan memandu dan menunggang kenderaan tanpa lesen.

“Dalam opetasi yang dijalankan selama dua hari berturut-turut ini, pihak polis telah mengenakan tindakan saman atas pelbagai kesalahan lalu lintas kepada 65 orang pengguna jalan raya.

“5 daripadanya telah disaman di bawah seksyen 26 Akta Pengangkutan Jalan (APJ) 1987 atas kesalahan memandu atau menunggang kenderaan tanpa lesen yang sah dimana kesalahan tersebut menghendaki pesalah hadir ke mahkamah pada suatu tarikh yang dinyatakan untuk dibicarakan.

“Jika sabit kesalahan, boleh didenda tidak melebihi seribu ringgit atau penjara tidak melebihi tiga bulan atau kedua-duanya,” katanya.

Nik Ezanee menegaskan, IPD Petaling Jaya akan terus melaksanakan operasi ini khususnya kepada semua pengguna jalan raya yang melalui kawasan-kawasan di dalam pentadbiran polis daerah berkenaan.


Akses simpanan tak harus jadi cara hadapi masa sukar: KWSP

KUALA LUMPUR, 14 Rabiulawal 1442H, Sabtu – Kumpulan Wang Simpanan Pekerja (KWSP) menggesa ahlinya untuk membuat janji temu dengan pegawai Khidmat Nasihat Persaraannya (RAS) untuk membantu merancang kewangan mereka, yang boleh mengambil kira semua bentuk bantuan yang ada dan membantu mereka melalui tempoh sukar ini.

Ketua Pegawai Eksekutifnya, Tunku Alizakri Alias berkata mengakses simpanan mereka dalam Akaun 1 tidak seharusnya menjadi satu-satunya cara untuk ahli mendapatkan tunai bagi menghadapi masa sukar.

Beliau berkata simpanan persaraan adalah insurans ahli untuk kesejahteraan masa depan mereka, dan membenarkan pengeluaran ini adalah sama dengan menjejaskan perlindungan tersebut.

“Kerajaan telah menyediakan pelbagai bantuan kewangan secara langsung melalui PRIHATIN, PRIHATIN SME+, PENJANA dan KITA PRIHATIN berjumlah RM55 bilion untuk B40 dan M40, serta kumpulan sasaran lain.

“Terdapat juga bantuan lain, seperti membenarkan akses kepada Akaun 2 KWSP melalui i-Lestari, dengan lebih RM11 bilion telah dikeluarkan kepada lebih 4.7 juta ahli sejak April tahun ini,” katanya dalam kenyataan.

Perdana Menteri Tan Sri Muhyiddin Yassin semalam mengingatkan pencarum akan berdepan masalah besar pada masa akan datang jika kerajaan membenarkan wang daripada Akaun 1 KWSP dikeluarkan.

Muhyiddin berkata beliau menyedari cadangan bagi pengeluaran wang Akaun 1 KWSP itu berikutan rakyat terbeban dengan impak ekonomi akibat COVID-19.

RAS merupakan sebahagian daripada pelan jangka panjang KWSP untuk meningkatkan penyampaian perkhidmatan dan membantu ahli mencapai persaraan yang mampan. – Bernama


AS, UK, Kanada laksana sekatan ke atas 3 pegawai kehakiman Myanmar

WASHINGTON, 29 Jamadilakhir 1443H, Selasa – Amerika Syarikat (AS), United Kingdom (UK) dan Kanada telah mengenakan sekatan ke atas pegawai atasan Myanmar, pada sambutan setahun negara itu diperintah junta.

Jabatan Perbendaharaan AS mengambil tindakan ke atas Peguam Negara, Thida Oo; Ketua Hakim Negara, Tun Tun Oo dan Pengerusi Suruhanjaya Pencegahan Rasuah, U Tin Oo.

Tindakan tersebut susulan dakwaan mereka terlibat dalam tindakan ‘bermotifkan politik’ ke atas pendakwaan pemimpin yang disingkirkan Aung San Suu Kyi.

“Kami mengkoordinat tindakan ini bersama UK dan Kanada bagi memaparkan sokongan kuat komuniti antarabangsa terhadap rakyat Myanmar. Mengutuk tindakan akauntabiliti terhadap rampasan kuasa dan keganasan yang dilakukan oleh rejim.

“AS akan terus menjalinkan kerjasama dengan rakan antarabangsa dalam menentang pencabulan hak asasi manusia dan menekan rejim supaya menghentikan keganasan.

“Membebaskan kesemua tahanan, membenarkan bantuan kemanusiaan disalurkan tanpa sebarang halangan dan mengembalikan semula demokrasi di Myanmar,” kata Setiausaha Negara AS, Antony Bliken dalam satu kenyataan.

Sementara itu, Setiausaha Luar Britian, Liz Truss berkata, tentera Myanmar cuba melakukan keganasan terhadap rakyat mereka supaya tunduk.

“Melalui keganasan dan ketakutan, mereka telah mencipta perbezaan dan konflik,” katanya lagi dalam kenyataan.

Dalam pada itu, kerajaan Kanada mendakwa, junta tidak menunjukkan tanda-tanda untuk memperbetulkan keadaan dalam isu kemanusiaan dan situasi politik di Myanmar. – Agensi


Shahrir tak isytihar pendapatan lebih RM1 juta pada 2013 hingga 2018: LHDN

KUALA LUMPUR, 8 Rabiulawal 1444H, Rabu – Mahkamah Tinggi hari ini diberitahu bahawa bekas Pengerusi Felda Tan Sri Shahrir Ab Samad tidak pernah mengisytiharkan pendapatan melebihi RM1 juta bagi tahun taksiran 2013 hingga 2018 kepada Lembaga Hasil Dalam Negeri (LHDN).

Timbalan Ketua Unit Audit Meja Selebriti, Penghibur Awam dan Pelbagai, Bahagian Penaksiran LHDN, Tuan Zulkfli Tuan Lah, 48, berkata maklumat itu diperoleh berdasarkan Borang BE Taksiran yang merupakan maklumat pendapatan individu melalui penggajian yang diterima Shahrir.

“Pendapatan yang diisytiharkan Tan Sri Shahrir pada 2013 (RM87,834), 2014 (RM128,104), 2015 (RM213,394), 2016 (RM189,545), 2017 (RM267,090) dan 2018 (RM193,191). Saya sahkan Tan Sri Shahrir tidak pernah mengisytiharkan sebarang pendapatan melebihi RM1juta bagi tahun-tahun taksiran 2013 sehingga 2018,” katanya.

Beliau berkata demikian ketika membacakan pernyataan saksinya semasa pemeriksaan utama oleh Timbalan Pendakwa Raya Mohd ‘Afif Ali pada perbicaraan kes bekas Ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Datuk Seri Najib Tun Razak melalui sekeping cek AmIslamic Bank Berhad bertarikh 27 Nov 2013 kepada LHDN.

Saksi pendakwaan ke-21 itu juga mengesahkan bahawa Shahrir telah menggunakan ‘username’ dan ‘password’ miliknya dan telah melaporkan pengisytiharan cukai bagi tahun-tahun tersebut secara e-Filing di laman sesawang LHDN.

Tuan Zulkfli berkata berdasarkan peruntukan Seksyen 4 Akta Cukai Pendapatan 1967 (Akta 53) dan kaedah-kaedah, apa-apa perolehan atau keuntungan lain yang diterima selain daripada penggajian, mana-mana individu wajib melaporkan perolehan tersebut kepada LHDN.

Mohd ‘Afif: Sekiranya seseorang itu menerima wang RM1 juta sebagai suatu sumbangan untuk dirinya atau kepada sesuatu pertubuhan dan sumbangan tersebut dimasukkan ke akaunnya peribadinya, adakah ia perlu diisytiharkan kepada LHDN?

“Dari segi penaksiran, sekiranya jumlah itu (sumbangan) diterima oleh individu, tidak kira lah untuk apa, sewajarnya ia melaporkan kepada LHDN. Individu itu perlu melaporkannya dahulu kepada LHDN sebelum pihak LHDN tentukan sama ada ia dikenakan cukai ataupun tidak,” jawab saksi itu.

Semasa ditanya sama ada individu itu boleh mengambil tindakan sendiri dengan tidak mengisytiharkannya (RM1 juta) sebab menganggapnya sebagai sumbangan atau pelaburan, saksi menjawab: “Tidak boleh”.

Mohd ‘Afif: Berkaitan kes kita pada hari ini, sekiranya Tan Sri Shahrir menerima cek RM1 juta dan wang itu dimasukkan dalam akaun peribadinya, adakah beliau kena laporkan kepada LHDN wang tersebut pada tahun 2013?

Tuan Zulkfli: Kena laporkan pada tahun diterima iaitu 2013.

Sementara itu, ditanya peguam Datuk Syed Faisal Al-Edros Syed Abdullah Al-Edros mewakili Shahrir sama ada saksi itu atau LHDN tidak menjalankan siasatan berhubung kemasukan RM1 juta ke akaun Shahrir, saksi itu menjawab tidak pasti kerana tiada semakan dibuat mengenainya.

Tuan Zulkfli berkata semasa perjumpaan dengan pegawai penyiasat Suruhanjaya Pencegahan Rasuah Malaysia, pegawai tersebut hanya bertanyakan sama ada Shahrir melaporkan RM1 juta kepada LHDN tanpa membawa sebarang dokumen termasuk penyata akaun Shahrir.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok. – Bernama


Jangan sampai pejuang UEC jadi pemimpin, negara boleh pecah belah

BANGI, 14 Safar 1443H, Selasa – Tidak mustahil negara akan berpecah belah sekiranya pejuang-pejuang lulusan Sijil Peperiksaan Bersepadu (UEC) – yang nyata berkiblatkan China diangkat jadi pemimpin.

Lebih malang dan mungkin menjadi tragedi atau malapetaka sekiranya kerajaan membenarkan dan mengiktiraf UEC dilaksanakan di negara kita.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, UEC mendewakan bahasa lain, mengagungkan sejarah mereka, jadi di mana sifat patriotisme sekiranya mereka berada dalam politik kita.

“Inikah pemimpin yang mengatakan mereka ingin perpaduan kaum, yang ingin harmonikan kaum, yang inginkan integrasi kaum.

“Kalau lahirlah mereka ini suatu hari nanti, memegang negara kita, apa akan jadi negara kita.

“Apakah negara kita hanya jadi boneka kepada negara lain,” soalnya dalam program eksklusif Pidato Pertiwi bertajuk ‘UEC Barah Perpaduan’, baru-baru ini.

Mengulas lanjut, beliau berkata, pejuang-pejuang UEC yang kononnya mempunyai aspirasi memajukan negara, hakikatnya mengetepikan perkara paling fundamental sekali dalam pembentukan asas pembinaan kaum negara iaitu bahasa dan sejarah negara.

“Bukan kita nak ketepikan bahasa lain tetapi kita tak ada masalah dengan bahasa Cina ke India tetapi pokoknya jangan ketepikan bahasa Kebangsaan, ini yang jadi fundamental.

“Apa yang kita nak kita didik kepada anak-anak generasi masa depan,” katanya.

Pada masa sama beliau turut mempersoalkan apa akan jadi sekiranya anak-anak bangsa didoktrin dengan bahasa lain.

“Kalau mereka ini didoktrinkan dengan bahasa lain, sejarah lain, mana mungkin mereka ini dapat merasai cinta pada negara,” katanya.

Malah tegas Haji Aminuddin lagi, konsep Keluarga Malaysia yang diperkenalkan Perdana Menteri, Datuk Seri Ismail Sabri Yaakob juga tidak mungkin dapat dijayakan sekiranya perkara ini diteruskan, sebaliknya akan wujud keluarga pecah belah.

“Satu orang fikir pasal negara, satu lagi fikir negara lain, tidak mungkin akan wujud,” katanya.

Atas dasar itu, beliau menyeru supaya pemimpin melihat isu ini secara matang dan tidak terlalu pentingkan diri.

“Lihat secara matang, bukan kerana undi, kerana takut hilang kuasa dan sebagainya menyebabkan kita berkompromi dengan benda yang paling asas sekali dalam perjuangan kita,” katanya.

Pautan video:
https://www.facebook.com/2049757038611479/posts/2924979041089270/


Tiga negeri diramal hujan lebat petang ini

BANGI, 9 Zulkaedah 1444H, Isnin – Ribut petir, hujan lebat dan angin kencang dijangka melanda tiga negeri sehingga jam 5 petang ini.

Jabatan Meteorologi Malaysia (MetMalaysia) dalam kenyataan di Facebook memaklumkan, antara kawasan terbabit adalah Perak (Hulu Perak, Kuala Kangsar dan Kinta) serta beberapa daerah di Kelantan (Pasir Mas, Jeli, Tanah Merah, Kuala Krai dan Gua Musang).

Sementara itu, cuaca buruk yang sama turut diramal melanda Sarawak membabitkan Kuching (Bau dan Kuching.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.


RUU Anti Lompat Parti dibentang selepas sesi libat urus

KUALA LUMPUR, 15 Syaaban 1443H, Jumaat –  Rang Undang-Undang (RUU) Perlembagaan (Pindaan) 2022 berhubung Anti Lompat Parti dan Pengehadan Tempoh Jawatan Perdana Menteri Sehingga 10 Tahun hanya akan dibentang di Dewan Rakyat sebaik pendapat serta input daripada semua pihak diperoleh dan sesi libat urus selesai.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar turut membayangkan RUU itu berkemungkinan dibentang pada Sidang Khas Parlimen mengambil kira sidang Dewan Rakyat kali ini akan berakhir pada Khamis depan.

Beliau berkata, bagaimanapun ia tertakluk kepada kelulusan Jemaah Menteri serta persetujuan Perdana Menteri untuk menggunakan kuasanya selaras Peraturan 11(3) Peraturan Mesyuarat Dewan Rakyat dan Dewan Negara bagi memanggil sidang khas itu.

“Kabinet memutuskan bahawa RUU ini masih memerlukan penelitian lanjut melalui sesi perbincangan dengan pihak berkepentingan lain khususnya Barisan Nasional (BN) dan Perikatan Nasional (PN).

“Ini bagi memastikan pindaan ini mendapat sokongan mereka (BN dan PN) di Dewan Rakyat. Di bawah Perkara 159 Perlembagaan Persekutuan, sokongan majoriti dua pertiga di Dewan diperlukan untuk meminda Perlembagaan Persekutuan,” menurutnya dalam kenyataan hari ini.

Menurut Wan Junaidi, kerajaan pada Jumaat lepas telah mempertimbang RUU berkenaan dan  sehubungan itu pada Selasa lepas, beliau telah mengemukakan surat kepada semua pemimpin parti beserta borang soal selidik untuk dijawab bersama dengan draf RUU untuk pandangan serta input selanjutnya.

“Inisiatif ini merupakan kesinambungan daripada keseluruhan sembilan sesi libat urus yang saya telah adakan bersama pelbagai pihak seperti ahli Dewan Rakyat dan Dewan Negara serta parti komponen termasuk di Sabah dan Sarawak dengan kerjasama Bahagian Hal Ehwal Undang-Undang, Jabatan Perdana Menteri dan Jabatan Peguam Negara,” katanya.

Beliau juga berkata, kerajaan sentiasa komited dan akan meneruskan usaha merealisasikan penggubalan RUU itu demi memastikan kestabilan politik negara berada pada tahap terbaik.-  Bernama


Laporan perubatan Najib tak boleh didedah umum melainkan arahan mahkamah

BANGI, 26 Safar 1444H, Khamis – Laporan perubatan bekas Perdana Menteri, Datuk Seri Najib Tun Razak tidak boleh didedahkan kepada umum namun boleh dikemukakan pada mahkamah sekiranya diarahkan.

Ketua Pengarah Kesihatan, Tan Sri Dr Noor Hisham Abdullah berkata, penyiasatan klinikal, perawatan dan pemantauan ke atas Najib telah dijalankan.

“Namun begitu, KKM mempunyai tanggungjawab mematuhi etika kerahsiaan pesakit di bawah Akta Perubatan 1971 (Pindaan 2012).

“Sebarang maklumat terperinci mengenai kesihatan seseorang pesakit hanya boleh dikemukakan kepada mahkamah (sekiranya diarahkan mahkamah),” katanya dalam kenyataan, hari ini.

Dr Noor Hisham memaklumkan Najib telah dihantar ke Hospital Kuala Lumpur (HKL) untuk rawatan oleh pakar perubatan susulan perintah Mahkamah Tinggi pada 12 September lalu susukan keadaan kesihatan Ahli Parlimen Pekan itu tidak memuaskan.

Jelas beliau, perkara tersebut adalah selaras dengan Seksyen 37 Akta Penjara.

Semalam, Jabatan Penjara mengesahkan, Najib mendapatkan rawatan dan pemantauan lanjutan di Hospital Rehabilitasi Cheras (HRC) sejak 19 September lalu selepas dirujuk pihak HKL.

Selaras dengan Seksyen 37 Akta Penjara serta United Nations Standard Minimum Rules for the Treatment of Prisoners (Mandela Rules), Najib dihantar ke HKL untuk rawatan oleh pakar perubatan selepas perintah Mahkamah Tinggi pada 12 September lalu susulan keadaan kesihatannya tidak memuaskan.

Najib bagaimanapun akan dihantar semula ke Penjara Kajang bagi menjalani hukuman penjara sebaik sahaja pihak pakar perubatan HRC atau HKL memberikan pelepasan perubatan ke atas beliau.


Pindaan Akta 342: Syarikat langgar SOP boleh dikompaun hingga RM1 juta

KUALA LUMPUR, 8 Jamadilawal 1443H, Isnin – Syarikat, kilang dan agensi kerajaan yang melanggar prosedur operasi standard (SOP) kawalan wabak COVID-19 boleh dikompaun hingga RM1 juta selepas pindaan Akta Pencegahan dan Pengawalan Penyakit Berjangkit 1998 (Akta 342).

Menteri Kesihatan Khairy Jamaluddin berkata itu antara inti pati pindaan Akta 342 yang akan dibentangkan pada persidangan Dewan Rakyat Khamis depan.

Beliau berkata pindaan peningkatan kompaun itu juga berdasarkan penilaian, contohnya jika kesalahan berulang jumlahnya akan menjadi tinggi.

“Peraturan semasa hanya menetapkan jumlah maksimum sebanyak RM50,000 untuk syarikat dan kilang-kilang.

“Untuk individu jumlah maksimum kompaun akan kekal sebanyak RM10,000 tetapi berdasarkan situasi sekarang yang melibatkan pelaksanaan kuarantin di rumah dan sebagainya, pindaan itu juga akan menyentuh perkara seperti pemasangan peranti pengawasan,” katanya dalam program Bicara Naratif Khas: Menilai Ketegasan Kementerian Kesihatan (KKM) terbitan Radio Televisyen Malaysia (RTM).

Khairy berkata pindaan itu juga amat penting dari segi penguatkuasaan kerana perkara itu akan melibatkan penurunan kuasa yang akan membenarkan bukan sahaja penguatkuasaan boleh dijalankan oleh pegawai penguat kuasa KKM tetapi juga oleh pihak berkuasa tempatan untuk mengambil tindakan.

Beliau berkata pindaaan akta itu akan melibatkan garis panduan yang jelas supaya tidak ada isu penyalahgunaan kuasa selain memberi penekanan bahawa perkara itu adalah bertujuan untuk ‘future proofing’ bagi memastikan perubahan tingkah laku dalam kalangan masyarakat.

Katanya pindaan itu juga bagi memperhalusi pelaksanaan kawalan penyakit berjangkit supaya lebih efektif dan efisien.

Khairy menegaskan pihak KKM sentiasa komited dan mengambil pendirian yang tegas untuk memastikan keselamatan semua dalam usaha untuk mengawal pandemik COVID-19 dan turut mengingatkan orang ramai supaya terus mematuhi SOP yang ditetapkan. – Bernama


Tunjuk perasaan bantah China tindas Uyghur

NEW DELHI, 11 Muharram 1442H, Ahad – Tunjuk perasaan besar-besaran diadakan di luar Kelab Akhbar Dhaka, susulan bantahan terhadap kekejaman dan penindasan ke atas umat Islam Uyghur oleh rejim China di wilayah autonomi Xinjiang.

Sebuah forum Pejuang Kebebasan Bangladesh dianjurkan bagi mengenang Hari Penindasan Uyghur 28 Ogos.

Forum itu mendakwa, ramai umat Islam di kebanyakan negara kesal dengan perlakuan tidak berperikemanusiaan Parti Komunis China ke atas etnik Uyghur.

Rejim China dilaporkan telah menahan lebih daripada sejuta umat Islam di kem tahanan.

Organisasi hak asasi manusia, pegawai Pertubuhan Bangsa-Bangsa Bersatu (PBB) dan pemerintah negara-negara lain sebelum ini telah mendesak China untuk menghentikan tindakan kejam berkenaan.

Bagaimanapun, China membidas desakan itu dan mendakwa umat Islam yang ditempatkan di kem tahanan, yang kononnya digelar sebagai pusat latihan vokasional itu tidak melanggar hak asasi etnik Uyghur.

Rejim China enggan berkongsi maklumat berkaitan kem tahanan serta menghalang pengamal media dan penyiasat asing melakukan pemeriksaan.

Dokumen rejim China yang bocor pada akhir tahun 2019 mendedahkan secara terperinci cara pengawalan dan penyelenggaraan di kem tahanan.

Aktivis hak asasi manusia mendakwa bahawa kebanyakan tahanan di kem itu tidak pernah melakukan sebarang jenayah, selain tidak mempunyai jalan keluar bagi mempertahankan diri masing-masing.

Tahanan di kem berkenaan diharamkan untuk melakukan perjalanan atau berhubung dengan mana-mana individu dari mana-mana 26 negara yang tiada hubungan baik dengan China termasuk Turki dan Afghanistan.

Selain itu, etnik Uyghur juga dilarang menghadiri sebarang aktiviti di masjid, mempunyai lebih daripada tiga orang anak dan menghantar teks yang mengandungi ayat-ayat al-Quran.

Kumpulan hak asasi turut mendakwa, rejim China telah menyifatkan etnik Uyghur sebagai pelampau hanya kerana menjalankan tanggungjawab mereka sebagai muslim. -Agensi


Tiada parti besar atau adik kecil dalam PN: Muhyiddin

SERDANG, 29 Muharam, 1444H, Sabtu – Tiada parti besar atau parti adik kecil dalam Perikatan Nasional (PN) yang ditubuhkan menerusi beberapa gabungan pada 2020, sebaliknya semua parti adalah sama dan menerima layanan sama rata.

Pengerusi PN, Tan Sri Muhyiddin Yassin berkata, sebarang keputusan yang hendak dibuat mesti melalui proses musyawarah dalam Majlis Tertinggi PN yang setiap parti mempunyai wakil di dalamnya dan bebas untuk bersuara serta memberikan pandangan.

“Tidak ada mana-mana parti yang boleh memaksa pandangannya diterima oleh parti-parti lain. Perpaduan ini hendaklah dibina di atas perkongsian prinsip perjuangan yang sama dan rasa hormat-menghormati antara parti-parti anggota,” katanya pada ucaptama pada Konvensyen Perikatan Nasional 2022 di sini hari ini.

PN terdiri daripada Parti Pribumi Bersatu Malaysia (Bersatu), PAS, Parti Gerakan Rakyat Malaysia (Gerakan), Parti Solidariti Tanah AirKu (STAR) Sabah dan Parti Maju Sabah (SAPP).

Selain itu, Muhyiddin yang juga Presiden Bersatu berkata, PN bersedia menubuhkan satu jawatankuasa untuk mengkaji cadangan penggubalan Akta Pendanaan Politik dengan lebih terperinci sebelum dikemukakan kepada kerajaan dalam usaha untuk mewujudkan budaya politik yang bebas rasuah dan berintegriti.

Muhyiddin juga mahu subjek transformasi politik yang bebas rasuah dan berintegriti menjadi agenda utama PN untuk dibahas dengan lebih lanjut pada konvensyen hari ini dan seterusnya mengemukakan syor-syor untuk diteliti oleh Majlis Tertinggi PN serta diambil tindakan susulan.

Selain itu, Muhyiddin memaklumkan beliau telah meminta Ahli Majlis Pimpinan Tertinggi, Tan Sri Radzi Sheikh Ahmad supaya menggubal buku etika ahli Bersatu sebagai buku rujukan setiap ahli mengenai panduan etika dan moral.

“Walaupun kami telah ada kod etika ahli, buku ini akan memperincikan setiap kod etika itu dari segi hubung kaitnya dengan nilai agama dan moral yang mesti dijadikan panduan oleh setiap ahli,” katanya.

Dalam majlis itu, Muhyiddin menyampaikan Anugerah Prihatin PN kepada lima penerima termasuk sebuah rumah ibadat bukan Islam atas sumbangan dan keprihatinan luar biasa mereka kepada masyarakat.

Antara penerima anugerah itu adalah Dr S Madhusudhan, 40 atau lebih dikenali sebagai Dr Teddy Bear yang membuka klinik percuma buat gelandangan dan golongan rentan sekitar Lembah Klang sejak 2015 serta Gurdwara Sahib Petaling Jaya yang menyediakan makanan halal secara percuma kepada mangsa banjir di Lembah Klang hujung tahun lepas.

Muhyiddin kemudiannya bersama-sama pimpinan tertinggi PN memotong pulut kuning dan kek sempena sambutan ulang tahun kedua PN. – Bernama


RM6.03 juta untuk bantu golongan terkesan COVID-19 di Pahang

KUANTAN, 13 Zulkaedah 1442H, Rabu – Kerajaan negeri Pahang mengumumkan peruntukan RM6.03 juta bagi Bantuan Prihatin Pahang (BPP) COVID-19 fasa tiga kepada golongan sasar yang terkesan dengan pandemik COVID-19, kata Menteri Besar Datuk Seri Wan Rosdy Wan Ismail.

Beliau berkata bantuan itu akan diberikan menerusi pengagihan bakul makanan dan antara penerimanya ialah nelayan berdaftar, operator dan pekerja kantin serta dewan makan asrama sekolah dan penjaja tidak berdaftar dengan pihak berkuasa tempatan (PBT).

“Bantuan kali ini juga ialah tambahan kepada bantuan telah disalurkan sebelum ini menerusi pusat khidmat Dewan Undangan Negeri bagi menampung keperluan mereka yang sangat terkesan dengan COVID-19,” katanya dalam kenyataan di sini hari ini.

Pengumuman fasa tiga BPP COVID-19 itu menjadikan jumlah keseluruhan peruntukan yang dikeluarkan kerajaan negeri bagi tujuan berkenaan berjumlah RM23.13 juta, dengan fasa pertama bernilai RM7.8 juta pada 24 Mei lepas.

Fasa pertama melibatkan penerima daripada golongan miskin tegar, orang kurang upaya (OKU) dan warga emas berusia lebih 80 tahun yang juga penerima bantuan Jabatan Kebajikan Masyarakat (JKM).

Manakala fasa kedua melibatkan peruntukan RM9.3 juta dengan antara golongan sasar ialah pengusaha bot, pemandu pelancong, operator dan pekerja kantin harian sekolah, penyedia perkhidmatan penghantaran dan pemandu e-hailing.

Turut menerima manfaat fasa dua yang diumumkan pada 4 Jun lepas ialah Orang Asli, penduduk kampung, veteran tentera dan pesara polis. – Bernama


Kritikal! Gaza kekurangan bekalan bahan uji COVID-19

GAZA, 22 Rabiulakhir 1442H, Selasa – Kakitangan perubatan tidak dapat menjalankan ujian saringan di Semenanjung Gaza berikutan kekurangan bekalan bahan uji COVID-19 di tengah lonjakan kes di wilayah terkepung itu.

Kementerian Kesihatan Gaza dalam satu kenyataan menggesa supaya tindakan segera diambil untuk menyediakan bekalan peralatan yang diperlukan bagi menyaring penduduk disyaki atau bergejala dijangkiti wabak.

Kementerian berkata, satu-satunya makmal di wilayah itu yang dapat menganalisis sampel ujian COVID-19 telah menghentikan operasinya kerana kekurangan peralatan.

“Kami tidak menerima sebarang bahan ujian selama empat hari terakhir,” kata Pengarah Makmal, Ameed Mushtaha.

Katanya, pihak kementerian meminta Pertubuhan Kesihatan Sedunia (WHO), Pertubuhan Bangsa-Bangsa Bersatu (PBB) dan Pihak Berkuasa Palestin (PA) segera menghantar bekalan perubatan ke Gaza.

Bagaimanapun, PA – yang memerintah wilayah Palestin di Tebing Barat – juga mengalami masalah kekurangan bahan uji dan mengharapkan bekalan daripada WHO.

Agensi Kerja dan Bantuan Pelarian Palestin (UNRWA) memberi amaran bahawa sistem kesihatan di Semenanjung Gaza berisiko runtuh jika jumlah kes terus meningkat.

Difahamkan, PA akan menerima vaksin COVID-19 di bawah rancangan Kemudahan Akses Global Vaksin COVID-19 (COVAX). Vaksin itu turut diterima oleh Gaza.

Bekas Menteri Kesihatan, Bassem Naim berkata, kakitangan perubatan biasanya melakukan antara 2,500 hingga 3,000 ujian saringan setiap hari dengan kos AS$75,000 hingga AS$100,000.

“Terdapat keperluan mendesak untuk mengambil langkah-langkah menyelamatkan nyawa penduduk Gaza dan membendung krisis kesihatan,” katanya.-  Agensi


Korban di AS sudah lebih 200,000

BEIJING, 5 Safar 1442H, Rabu – Amerika Syarikat (AS) perlu melaksanakan lebih banyak saringan COVID-19 untuk mengawal penularan wabak memandangkan negara itu sudah mencatatkan lebih 200,000 kematian, lapor agensi berita Xinhua.

Menurut pakar, walaupun AS pada Sabtu mencatatkan rekod dengan lebih sejuta saringan dalam sehari, ia masih perlu dipertingkatkan antara enam juta ke 10 juta ujian.

Di Afghanistan, Kementerian Kesihatan dalam satu kenyataan pada Rabu mengesahkan 49 kes baharu COVID-19 menjadikan jumlah keseluruhan sebanyak 39,145 termasuk 5,089 kes aktif.

Sebanyak 231 ujian saringan dilakukan dalam tempoh 24 jam lalu dan 49 kes positif di laporkan di tujuh wilayah.

Di Argentina melaporkan 470 lagi kematian menjadikan jumlah korban sehingga kini seramai 13,952, kata Kementerian Kesihatan pada Selasa.

Sebanyak 12,027 kes telah didaftarkan dalam tempoh 24 jam lalu menjadikan jumlah keseluruhan 652,174 kes.

Sementara itu di Berlin, Jerman menyaksikan pertambahan sebanyak 1,769 lagi kes menjadikan bilangan keseluruhan sebanyak 275,927, menurut Institut Robert Koch pada Rabu.

Seramai 13 orang meninggal dunia menjadikan korban keseluruhan 9,409.

Di Beijing, pihak Pentadbiran Awam Kastam China pada Rabu mengumumkan langkah-langah pencegahan ke atas produk hasil laut Norway diperketatkan, selepas sampel makanan laut beku yang diimport dari negara itu didapati positif COVID-19.

Susulan itu juga, pihak berkuasa kastam akan menangguhkan penerimaan permohonan import berkaitan produk dikenali “GADUS NJORD”, selama seminggu.

Di Yangon, Myanmar 216 kes jangkitan baharu dicatatkan, menurut laporan harian Kementerian Kesihatan dan Sukan.

Myanmar sudah mencatatkan sebanyak 6,959 kes disahkan manakala angka korban melonjak kepada 116 orang selepas seorang lagi pesakit berusia 43 tahun meninggal dunia. – Bernama


OIC kecam kaitkan Islam dengan keganasan

ISTANBUL, 7 Rabiulawal 1442H, Sabtu – Pertubuhan Kerjasama Islam (OIC) mengecam sebarang usaha untuk mengaitkan umat Islam dengan keganasan, termasuk tindakan Perancis membenarkan penerbitan kartun yang menghina Rasulullah.

Ini selepas Presiden Perancis, Emmanuel Macron menyatakan bahawa negaranya tidak akan menarik balik kartun kontroversi di tengah rancangan yang disebut ‘pemisahan Islamis’ di negara itu.

OIC dalam satu kenyataan menegaskan bahawa pihaknya mengecam serangan sistematik berterusan yang menghina agama Islam dan Nabi Muhammad SAW.

Organisasi yang dianggotai 57 negara itu turut terkejut dengan ucapan politik yang dikeluarkan oleh beberapa pegawai Perancis, kerana menyinggung hubungan Perancis-Islam dan mencetuskan kebencian demi politik kepartian.

“Kita juga mengecam sebarang kebenaran untuk menghina lambang mana-mana agama lain di atas nama kebebasan bersuara.

“OIC menggesa Perancis mengkaji semula dasar diskriminasi yang menyasarkan masyarakat Islam, dan menyinggung perasaan lebih daripada 1.5 bilion umat Islam di seluruh dunia,” katanya. – Agensi


Aidiladha: 2.3 juta kenderaan dijangka guna KLK, LPT1

BANGI, 4 Zulhijjah 1443H, Isnin – Sebanyak 2.3 juta kenderaan dijangka menggunakan Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1) sempena sambutan Hari Raya Aidiladha bermula 8 Jun ini.

Pengurus Besar Kanan ANIH Berhad, Radzimah Mohd Radzi berkata, 1.6 juta kenderaan akan menggunakan KLK, manakala 704,000 lagi kenderaan di LPT 1.

“Penambahan 2.352 juta kenderaan itu bersempena sambutan Aidiladha, terutama bagi mereka yang akan menyempurnakan ibadah korban selain mengambil peluang bersama keluarga memandangkan cuti hujung minggu yang panjang.

“ANIH Berhad akan meningkatkan tahap kesediaan pada musim perayaan kali ini menerusi penambahan petugas sebagai persediaan pengaktifan lorong-lorong tambahan jika berlaku peningkatan trafik,” katanya dalam kenyataan, hari ini.

Radzhimah berkata, sejak awal tahun ini purata harian kenderaan pada hujung minggu di KLK adalah 161,000, manakala di LPT1 pula kira-kira 65,000 kenderaan.

Katanya, ANIH kini yakin pengguna lebih cakna dengan persediaan yang diperlukan bagi memastikan perjalanan yang selesa dan selamat menjelang sambutan Aidiladha.

Katanya, Aidiladha adalah perayaan kali ketiga rakyat negara ini berpeluang pulang ke kampung halaman sejak negara memasuki fasa endemik tahun ini.

“Demi meningkatkan komitmen kami dalam menjamin keselesaan semua, Jadual Cadangan Perjalanan (TTA) tetap dikeluarkan sebagai peringatan di setiap musim perayaan.

“ANIH Berhad mengingatkan pengguna supaya memandu dengan berhemah serta memastikan keadaan kenderaan optimum,” katanya.

Pengguna kini boleh mendapatkan maklumat terkini selain merancang perjalanan dengan melayari laman sosial Lembaga Lebuhraya Malaysia/ANIH Berhad di Twitter @LLMTrafik @LPTTrafik dan Facebook@Lembaga Lebuhraya Malaysia @Lebuhraya Pantai Timur atau hubungi hotline LLM di 1800-88-7752 dan LPT 1-700-818-700.


Ubah landskap politik, selesaikan krisis ekonomi, kepimpinan

BANGI, 19 Zulhijjah 1442H, Khamis – Permainan politik berdasarkan kepada nafsu dan kepentingan peribadi semata-mata akan terus merugikan rakyat.

Pertelingkahan demi pertelingkahan, pergeseran demi pergeseran juga sebenarnya semakin memualkan rakyat jelata.

Atas dasar itu, perubahan landskap politik tanah air perlu segera dilakukan bagi mencari penyelesaian kepada krisis ekonomi dan kepimpinan yang belum menemui titik noktah.

Ketua Pemuda BERJASA, Ustaz Fahmi Bazlan Muda berkata, gesaan itu bagi menampung dan mengimbangi kestabilan negara yang ketika ini dilanda wabak COVID-19.

Rakyat tidak lagi sanggup menghadapi krisis ekonomi dan kepimpinan negara yang semakin ketandusan calon Ahli Parlimen serta DUN berwibawa yang boleh mengangkat suara rakyat, katanya.

“Pada masa sama, ia juga idea dan solusi terbaik kepada Pelan Pemulihan Negara pasca pandemik COVID-19 akan datang.

“Serentak itu, struktur sosial kawasan bertanding perlulah menjadi kayu ukur dan sandaran dalam menyusun strategi politik khususnya dari pihak kerajaan yang sedang memerintah,” katanya ketika dihubungi Ismaweb.net.

Biarpun begitu, Ustaz Fahmi berpendapat, kerajaan Perikatan Nasional (PN) di bawah kepimpinan Tan Sri Muhyiddin Yassin ketika ini perlu dipertahankan.

“Ini berikutan prestasi baik mengembalikan negara kepada tahap terbaik setakat ini.

“Walaupun dunia mengetahui situasi getir dihadapi oleh kepimpinan setiap negara seluruh dunia,” katanya.


Aminuddin tentang pihak mahu iktiraf UEC

Oleh Siti Hafidah Abd Ghaffar

TEMERLOH, 18 Rabiulakhir 1444H, Ahad – Keadaan orang Melayu ketika ini yang jauh ke belakang bukan disebabkan masalah undang-undang mahupun polisi, sebaliknya berpunca kerana pemimpin tiada integriti yang hanya mementingkan politik mereka semata-mata.

Walhal, ciri yang harus ada pada seseorang pemimpin antaranya mempunyai visi dan agenda yang jelas untuk membangunkan rakyat dan negara.

Bagaimanapun, calon Pejuang kerusi Parlimen Temerloh, Aminuddin Yahaya kesal dengan sikap segelintir pemimpin politik apabila sanggup mempertaruhkan agenda dan masa depan rakyat demi kepentingan parti.

“Itu yang kita pelik, takut hilangnya sokongan undi, kompromi sana sini. Ini ada parti yang nak mengiktiraf UEC (Sijil Peperiksaan Bersepadu).

“UEC ini membawa sejarah Taiwan, ambil silibus sana datang sini. Tiada bahasa Melayu.

“Bukan ‘priority’ (keutamaan) ini yang kita tentang,” katanya ketika menyampaikan ceramah umum di Kampung Baru Simpang Sanggang, di sini malam ini.

Menurut Aminuddin, beliau tertanya-tanya tindakan pihak berkenaan tanpa memikirkan kesannya kepada rakyat.

“Nak bawa sejarah orang lain sebab apa, sejarah kita kenapa tidak dikaji?

“Habis apa yang ada pada pemikiran rakyat kalau macam itu. Akhirnya dia akan sayang pada negara lain. Tidak ada nasionalis, patriotik dan hubungan kaum di negara kita ini,” katanya.

Sebelum ini, manifesto ditawarkan Pakatan Harapan (PH) dalam Pilihan Raya Umum ke-15 (PRU15) dilihat mahu meneruskan usaha mengiktiraf UEC.

Jika memenangi PRU15 ini, PH berkata, mereka akan meneruskan usaha mengiktiraf UEC sebagai syarat am kelayakan untuk memasuki institusi pengajian tinggi awam (IPTA).

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Maghribi tolak bantuan kemanusiaan dari Algeria

RABAT, 28 Safar 1445H, Khamis – Maghribi menolak bantuan kemanusiaan yang ditawarkan negara jiran, Algeria untuk membantu Rabat menangani kesan gempa bumi besar yang melanda negara itu pada malam Jumaat, dedah Kementerian Luar Maghribi.

Sekurang-kurangnya 2,901 orang dilaporkan terbunuh dalam gempa bumi itu, dengan lebih 5,000 yang lain cedera.

Penolakan itu berlaku sehari selepas Menteri Kehakiman Maghribi, Abdellatif Ouahabi memberitahu Al-Arabiya bahawa negaranya menerima bantuan Algeria dengan syarat ia disampaikan dalam penyelarasan dengan Kementerian Luar Maghribi.

Selepas kenyataan Ouahabi, pihak berkuasa Algeria mengumumkan bahawa mereka akan menggerakkan tiga pesawat tentera untuk membawa bantuan kemanusiaan dan kakitangan sokongan bagi membantu Maghribi menghadapi kesan gempa bumi yang membawa maut.

Bagaimanapun, semalam, seorang pegawai Kementerian Luar memaklumkan Konsul Algeria di Casablanca bahawa Maghribi tidak lagi memerlukan bantuan kemanusiaan daripada negaranya.

“Algeria menawarkan pelan bantuan kecemasan jika diterima oleh Kerajaan Maghribi,” kata Kementerian Luar di Algiers.

“Bantuan itu termasuk menghantar pasukan perlindungan awam yang terdiri daripada 80 pakar ke Maghribi, serta pasukan teknikal khusus dalam mencari di bawah runtuhan dan pasukan perubatan.”

Algeria dan Maghribi adalah pesaing serantau – namun hubungan mereka tegang di wilayah Sahara Barat yang dipertikaikan.

Pada Ogos 2021, Algeria memutuskan hubungan diplomatik dengan Maghribi, menuduh Rabat mempunyai ‘kecenderungan bermusuhan,’ satu tuduhan yang dinafikan sekeras-kerasnya oleh kerajaan Algeria. – Agensi


Usaha diplomatik akhiri krisis Myanmar hampir mati: PBB

YANGON, 11 Rabiulawal 1444H, Sabtu – Lebih sejuta orang telah kehilangan tempat tinggal di Myanmar sejak rampasan kuasa tentera tahun lalu, kata Tabung Kanak-Kanak Pertubuhan Bangsa-Bangsa Bersatu (UNICEF).

Negara Asia Tenggara itu bergolak sejak tentera menggulingkan kerajaan Aung San Suu Kyi tahun lalu, sehingga mencetuskan penentangan bersenjata secara meluas.

Kumpulan hak asasi manusia menyifatkan junta bertindak balas secara keras dengan memusnahkan kampung, pembunuhan besar-besaran di luar kuasa undang-undang dan serangan udara ke atas orang awam.

Sejak rampasan kuasa dan setakat bulan lalu, 1,017,000 orang telah kehilangan tempat tinggal, kata UNICEF dalam satu kenyataan.

Katanya, lebih separuh daripada mereka yang terpaksa melarikan diri adalah di wilayah Sagaing – yang menyaksikan beberapa pertempuran paling sengit.

Keadaan itu, menurut UNICEF menyukarkan untuk bantuan kemanusiaan diberikan ke rantau berkenaan.

Sagaing menjadi pusat pertempuran tentera junta, militan pro-tentera dan pejuang anti-rampasan kuasa, di mana pihak berkuasa kerap menyekat akses internet.

Lebih 12,000 harta benda awam dianggap telah dibakar atau dimusnahkan di seluruh Myanmar sejak rampasan kuasa itu, kata agensi kemanusiaan PBB (UNOCHA) pada Mei.

Bulan lalu, sekurang-kurangnya 11 murid sekolah maut dalam serangan udara dan tembakan ke arah sebuah kampung di Sagaing, berikutan junta mendakwa sasaran pemberontak bersembunyi di kawasan itu.

PBB menyifatkan usaha diplomatik untuk menamatkan krisis di negara itu hampir mati.-  Agensi


Bahrain, Israel jalin misi diplomatik rahsia lebih sedekad

TEL AVIV, 6 Rabiulawal 1442H, Jumaat – Negara haram Israel dilaporkan sudah menjalankan misi diplomatik rahsia di Bahrain selama lebih daripada sedekad melalui syarikat yang disenaraikan sebagai firma perunding komersial, iaitu sebelum kedua-dua buah negara menandatangani perjanjian untuk menjalinkan hubungan secara rasmi.

Laman web berita American Axios melaporkan, bahawa kewujudan kedutaan rahsia itu berada di bawah perintah lelucon oleh rejim Zionis selama 11 tahun.

Laporan itu menambah, sebuah syarikat yang sebelumnya bernama ‘Pusat Pembangunan Antarabangsa’ digunakan sebagai persembunyian untuk misi rahsia, dengan diplomat berkebangsaan berkhidmat sebagai pemegang saham, yang mempromosikan ratusan perjanjian perniagaan antara firma Israel dan Bahrain ketika mereka berfungsi sebagai saluran komunikasi antara Tel Aviv serta Manama.

Idea untuk misi rahsia itu berkembang daripada rundingan pada 2007-2008 antara Menteri Luar Israel ketika itu, Tzipi Livni dan rakan sejawatnya dari Bahrain, Khalid bin Ahmed Al Khalifah, menurut laporan itu.

Keputusan untuk membuka pejabat pula dibuat pada tahun 2009, tidak lama setelah Qatar memerintahkan penutupan Pejabat Perdagangan Israel di Doha.

Pusat Pembangunan Antarabangsa menawarkan khidmat pemasaran, promosi komersial dan pelaburan, menurut laporan tersebut.

Firma itu menukar namanya pada tahun 2013, tetapi nama semasa tidak dinyatakan atas alasan keselamatan.

Laporan itu menamakan diplomat Israel yang bertugas di syarikat sebagai Brett Jonathan Miller, seorang warga Afrika Selatan yang kemudian dilantik pada tahun 2013 sebagai Konsul Jeneral Israel di bandar pelabuhan India di Mumbai.

Selain itu, turut dinamakan adalah Ido Moed, warga Belgium yang kini bertugas sebagai penyelaras siber di Kementerian Luar Israel dan Idan Fluss, seorang warga Britain yang kini bertugas sebagai Timbalan Ketua Pengarah Kementerian Luar Israel untuk ekonomi.

Ahad lalu, Israel dan Bahrain secara rasmi menjalin hubungan diplomatik dalam satu majlis di Manama setelah kedua-dua negara mencapai perjanjian yang diusahakan Amerika Syarikat (AS) bulan lalu, kata pegawai Israel.

Delegasi Israel dan pegawai di Bahrain menandatangani ‘kerjasama komuniti mewujudkan hubungan diplomatik penuh,’ kata seorang pegawai Israel di Manama.

Susulan itu, Israel menghantar permohonan rasmi untuk membuka kedutaan di Manama, lapor Agensi Berita Sputnik.

Surat yang mengandungi permohonan rasmi oleh Menteri Luar Israel, Gabi Ashkenazi itu diserahkan oleh Ketua Turus Tentera, Haim Regev kepada rakan sejawatan Ashkenazi, Abdullatif bin Rashid Alzayani pada Ahad. – Agensi


Ketepi perbezaan politik, mahu selesai masalah air di Kelantan

KOTA BHARU, 22 Syawal 1444H, Sabtu – Kerajaan Madani telah mengambil pendirian untuk menangani masalah yang berkaitan dengan bekalan air untuk pengguna di negeri Kelantan, dan ia perlu diselesaikan tanpa mengira fahaman politik, kata Perdana Menteri, Datuk Seri Anwar Ibrahim.

Katanya, beliau telah mengadakan perbincangan ringkas dengan Menteri Sumber Asli, Alam Sekitar dan Perubahan Iklim Nik Nazmi Nik Ahmad serta Menteri Besar Kelantan Datuk Ahmad Yakob berhubung perkara itu.

Malah katanya, beliau juga telah mempersembahkan ‘hasrat’ itu pada sesi menghadap Sultan Kelantan Sultan Muhammad V di Istana Kelantan di Kubang Kerian, semalam.

“Kelantan ini hadapi masalah air agak serius, jadi saya nak cadangkan supaya kerjasama antara Kerajaan Persekutuan dan Kerajaan Negeri,” katanya semasa berucap di Majlis Rumah Terbuka Malaysia MADANI di Perkarangan Stadium Sultan Muhammad IV, di sini malam tadi.

Turut hadir Timbalan Perdana Menteri Datuk Seri Dr Ahmad Zahid Hamidi, Datuk Seri Fadillah Yusof,  Ahmad serta barisan menteri-menteri Kabinet.

Anwar berkata, beliau berpandangan tidak wajar selepas merdeka lebih 60 tahun Kelantan terus menghadapi masalah berkaitan bekalan air kepada pengguna, dan menurutnya masalah politik yang tidak berkesudahan sememangnya membebankan rakyat.

“Oleh yang demikian saya menyeru (penyelesaian) dan ini pendirian Kerajaan Perpaduan kita akan cari dana, jalan penyelesaian tetapi mesti kaedah yang betul dan mendapat kerjasama penuh Kerajaan Negeri,” katanya. – Bernama


Laluan Afghanistan-Pakistan dibuka semula selepas 9 hari ditutup

PESHAWAR, 29 Safar 1445H, Jumaat – Laluan utama jalan darat Afghanistan-Pakistan dibuka semula hari ini selepas sembilan hari ditutup berikutan pertempuran antara kedua-dua pasukan keselamatan.

Penutupan laluan menyebabkan ratusan trak yang membawa barangan terkandas minggu lalu di sempadan Torkham, kawasan pergunungan di barat wilayah Khyber Pass.

Timbalan Pesuruhjaya daerah Khyber, Abdul Nasir Khan berkata, laluan berkenaan telah dibuka awal pagi tadi selepas diplomat tertinggi Pakistan di Kabul bertemu dengan Menteri Luar Taliban, Amir Khan Muttaqi.

Kedua-dua pihak duduk semeja bagi mencari kata sepakat sebelum membuat keputusan membuka laluan.

Laluan berkenaan merupakan jalan utama bagi penduduk dan merupakan laluan bandar Peshawar di barat laut Pakistan ke Jalalabad, bandar utama di Nangarhar, dan ke Kabul.

Sementara itu, Pengarah Dewan Perniagaan dan Industri Bersama Pakistan-Afghanistan, Ziaul Haq Sarhadi berkata, penutupan laluan utama telah menyebabkan kerugian besar kepada peniaga dan rakyat di dua negara jiran.

Terdahulu, Taliban mengkritik penutupan laluan itu dan mendakwa pasukan keselamatan Pakistan telah melepaskan tembakan ke arah pengawal sempadan ketika pihaknya membaiki pos di kawasan berkenaan. – Agensi


Pelanggan kedai mamak tular pakai ‘gelang pink’ bukan PUS: Polis

IPOH, 15 Zulhijjah 1441H, Rabu – Seorang wanita yang gambarnya tular di laman sosial kerana memakai gelang berwarna merah jambu di sebuah kedai mamak, di sini, bukan individu di bawah pengawasan (PUS) COVID-19.

Ketua Polis Daerah Ipoh ACP A. Asmadi Abdul Aziz berkata, siasatan polis mendapati gelang yang dipakai wanita itu adalah gelang untuk memasuki taman tema Lost World Of Tambun, di sini.

“Ia adalah salah faham sahaja. Itu gelang untuk memasuki Lost World of Tambun,” katanya ketika dihubungi pemberita di sini, hari ini.

Beliau berkata, pihaknya menerima laporan daripada peniaga kedai makan yang terletak di Jalan Kamaruddin Isa, Taman Fairpark di sini, kira-kira jam 12.22 tengah hari tadi, bagi menafikan dakwaan berhubung gambar tular berkenaan.

Katanya, laporan polis yang dibuat di Balai Polis Sungai Senam oleh pengadu berusia 46 tahun itu supaya pihak polis mengambil tindakan sewajarnya kerana bimbang penularan gambar berkenaan akan menjejaskan perniagaan dan imej kedai makan terbabit.

Terdahulu, Pengarah Kesihatan Negeri Perak Datuk Dr Ding Lay Ming berkata, pihaknya turut menjalankan siasatan berhubung dakwaan bahawa wanita berkenaan disyaki melanggar tempoh perintah pengawasan dan pemerhatian di rumah.

Dr Ding berkata, siasatan dijalankan selepas pihaknya menerima aduan mengenai wanita itu yang dilihat mengenakan gelang berwarna merah jambu.

“Laporan polis telah dibuat dan pihak JKN Perak menjalankan siasatan lanjut termasuk berusaha mengenal pasti individu terbabit,” katanya dalam kenyataan di sini, hari ini.

Sejak semalam, tular di laman Facebook gambar seorang wanita berada di kedai mamak dengan memakai gelang berwarna merah jambu dipercayai bagi perintah pengawasan dan pemerhatian di rumah. -Bernama


Mahkamah tolak permohonan Najib gugurkan hakim

KUALA LUMPUR, 1 Safar 1445H, Jumaat – Mahkamah Tinggi hari ini menolak permohonan Datuk Seri Najib Tun Razak untuk menggugurkan Hakim Datuk Collin Lawrence Sequerah daripada prosiding pendengaran kes berhubung penyelewengan melibatkan 1Malaysia Development Berhad (1MDB).

Sequerah (kini Hakim Mahkamah Rayuan) menolak permohonan bekas perdana menteri itu supaya menarik diri, disebabkan hubungan beliau dengan bekas peguam 1MDB Jasmine Loo Ai Swan.

Sequerah pada bulan lepas mendedahkan bahawa beliau pernah berkhidmat di sebuah firma bersama dengan Loo, yang kini dalam tahanan polis.

Dalam keputusan hari ini, Sequerah berkata, ia memandangkan sejak Loo meninggalkan firma berkenaan pada 31 Disember 2008, beliau tidak pernah berkomunikasi dengan Loo, sama ada secara profesional atau peribadi, iaitu sejak kira-kira 15 tahun lepas.

“Sejak Loo meninggalkan firma itu pada 31 Disember 2008, tiada sebarang asas yang dikemukakan di mahkamah ini bagi menunjukkan sebarang hubungan, sama ada profesional atau peribadi, dan kini 15 tahun telah berlalu,” katanya.

Sequerah seterusnya berkata, perlu ada pertalian yang jelas antara hakim dengan keadaan yang berkaitan dengan keputusannya yang menjadi pertikaian, terhadap tanggungjawabnya untuk mendedahkan pekerjaannya sebelum ini di Tetuan Zain & Co.

“Tiada kemungkinan, tiada sedikit pun bukti untuk membentuk sebarang asas bagi menunjukkan wujud sebarang bentuk perhubungan mungkin boleh ditimbulkan. Berikutan perkara di atas, tidak ada keperluan di pihak saya untuk mendedahkan fakta pekerjaan lepas di firma guaman itu sebenarnya.

“Keputusannya ialah berdasarkan alasan yang dinyatakan, permohonan untuk saya menarik diri, dengan ini ditolak,” katanya.

Pada 14 Ogos, Muhammad Shafee memfailkan permohonan untuk Sequerah menarik diri daripada mendengar kes itu, selepas Sequerah mendedahkan bahawa Loo pernah menjadi bekas rakan sekerjanya kira-kira 10 hingga 15 tahun lepas.

Loo yang namanya disebut  lebih 600 kali semasa perbicaraan 1MDB, sebelum ini dianggap sebagai orang yang menjadi buruan pihak berkuasa sehingga baru-baru ini, apabila dia berada di bawah tahanan polis Malaysia.

Pada 12 Julai lepas, Menteri Dalam Negeri Datuk Seri Saifuddin Nasution Ismail mengesahkan bahawa Loo telah ditahan polis pada 7 Julai bagi membantu siasatan kes penyelewengan dana 1MDB.

Susulan keputusan hari ini Muhammad Shafee berkata, beliau akan menfailkan rayuan, dan memohon satu perintah agar perbicaraan ditangguhkan sementara menunggu keputusan Mahkamah Rayuan.

Bagaimanapun permohonan itu ditolak oleh Sequerah dengan alasan tidak ada sebarang keadaan khas yang membolehkan penangguhan prosiding sementara menunggu keputusan rayuan.

Najib, 70, berdepan dengan empat pertuduhan menggunakan kedudukan beliau untuk mendapatkan suapan berjumlah RM2.3 bilion milik 1MDB dan 21 pertuduhan  membabitkan amaun sama.

Perbicaraan bersambung 28 Ogos. – Bernama


Bon Odori: Jangan jadi ‘pak turut’ budaya bertentangan akidah Islam

BANGI, 8 Zulkaedah 1443H, Rabu – Umat Islam harus mengikuti saranan Menteri di Jabatan Perdana Menteri (Hal Ehwal Agama), Datuk Idris Ahmad supaya tidak menyertai Festival Tahunan Bon Odori, yang akan diadakan di beberapa tempat di negara ini.

Ketua Wanita BERJASA, Ustazah Siti Umi Kalsom Hussin berkata, saranan menteri agama  adalah berdasarkan kajian daripada Jabatan Kemajuan Islam Malaysia (Jakim) yang bertindak sebagai sebuah badan berautoriti di Malaysia.

“Jadi, umat Islam sepatutnya akur dan bertindak rasional kerana kajian ilmiah telah dibuat oleh pihak Jakim,” katanya ketika dihubungi Ismaweb.net hari ini.

Ustazah Siti Umi Kalsom menjelaskan, Bon Odori adalah satu festival atau tarian (Odori) yang disambut sekitar 13-16 Julai oleh masyarakat Jepun.

Ianya bertujuan memperingati roh datuk nenek moyang mereka yang telah meninggal dunia.

“Acara menerima dan menghantar roh semula ini yang dipercayai akan memberi keamanan kepada roh yang telah mati adalah bertentangan dengan ajaran Islam.

“Di dalam Islam, akidah kita mengajar adab tertentu dalam perkara ini. Doa anak atau keturunan yang soleh yang akan sampai kepada ahli keluarga terutamanya ibu bapa yang telah meninggal dunia.

“Bukan dengan cara tarian atau upacara pemujaan,” tegasnya.

Malah, Rasullullah ﷺ mengajar umat Islam untuk sentiasa ‘tamayyuz’, ada ciri tersendiri serta tidak menjadi ‘pak turut’ kepada adat dan budaya luar terutamanya apabila yang bertentangan dengan akidah Islam.

“Justeru, umat Islam dinasihatkan supaya mengambil perhatian terhadap isu ini dan menghormati nasihat dan saranan pihak yang berwajib,” katanya.

Semalam, Menteri Besar Selangor, Datuk Seri Amirudin Shari, berkata pihaknya akan berhubung dengan pihak berkuasa agama negeri, Kedutaan Jepun dan pengkaji bidang berkaitan bagi mendapatkan maklumat terperinci mengenai penganjuran festival itu.

Beliau berkata, sebelum ini pihaknya tidak menerima sebarang nasihat atau pandangan berkaitan penganjuran festival itu sebaliknya menganggap ia sebagai acara kebudayaan.

Bagaimanapun, Festival Bon Odori itu tetap akan diteruskan di Kompleks Sukan Negara Shah Alam (Panasonic) pada 16 Julai ini, untuk memberi ruang kepada penganut agama lain menyambutnya seperti mana-mana perayaan yang disambut dalam negeri itu.


Pengkhianatan PBB di Palestin

SEPANJANG peperangan Saif Al Quds hingga sekarang ada tiga pengkhianatan besar Pertubuhan-Pertubuhan Bersatu (PBB) terhadap Palestin

Pengkhianatan pertama:

Kegagalan PBB melalui Majlis Keamanan mengutuk Israel menyerang Gaza. Sudah menjadi kebiasaan kuasa veto Amerika Syarikat (US) akan menggagalkan semua usul untuk mengutuk Israel dalam semua tindakan Israel menyerang mana-mana negara terutamanya Palestin.

Semua tindakan jahat Israel sebelum ini tidak mendapat apa apa tekanan dari PBB hatta hanya kutukan biasa tanpa tindakan fizikal pun AS akan menggagalkan usul tersebut.

Pengkhianatan kedua:

Pergerakan Perjuangan Islam Palestin (Hamas) mengecam kegagalan PBB memasukkan negara penjajah Israel dalam ‘Daftar Aib’ (List of Shame) yang dikeluarkan oleh PBB, yang menyenaraikan organisasi dan negara yang melanggar hak kanak-kanak di kawasan konflik.

Hamas juga mengecam desakan Setiausaha Agung PBB, Antonio Guterres untuk tidak memasukkan nama entiti tersebut (Israel) dalam senarai tahunan yang dikeluarkan, walaupun pada hakikatnya dia menganggap Israel bertanggungjawab atas sejumlah besar kejahatan terhadap kanak-kanak Palestin.

Ini termasuk pembunuhan, rompakan, pemenjaraan, penculikan dan perampasan banyak hak asasi, dan ketiadaan siasatan yang adil dan telus terhadap jenayah ini.

Serangan terbaharu Israel yang membunuh 66 kanak-kanak di Gaza, pembunuhan harian kanak-kanak serta mengheret mereka di persimpangan jalan di Tebing Barat adalah cukup untuk memasukkan entiti tersebut ( Israel ) dalam senarai hitam yang dikeluarkan itu.

Sikap berat sebelah yang menyokong Israel dengan mengorbankan keadilan dan hak-hak rakyat Palestin yang terkorban, tidak hanya membebaskan Israel dari hukuman terhadap jenayah yang dilakukannya, bahkan turut memberi Israel lampu hijau untuk meneruskan jenayah dan pelanggaran semua undang-undang antarabangsa.

Hamas menuntut Setiausaha Agung PBB untuk memperbaiki kesalahan besar ini dan menambahkan nama negara penjajah tersebut ke dalam senarai ‘Daftar Aib’, serta mengaktifkan semua gerakan antarabangsa untuk membuat mereka bertanggungjawab ke atas jenayah yang dilakukan, serta memberikan perlindungan kepada anak-anak Palestin.

Pengkhianatan ketiga ialah :

Rundingan antara Hamas dan delegasi PBB gagal kerana PBB tidak datang untuk berunding tetapi hanya membawa pesanan dari Israel untuk membebaskan tentera mereka yang ditangkap di Gaza.

Mereka menjadikan pembebasan tentera Israel sebagai syarat untuk meredakan sekatan Israel terhadap Gaza tanpa mengambil peduli isu pertukaran tahanan Palestin di penjara Israel.

Cara mereka berinteraksi ibarat rakyat Gaza bukan manusia. Mesyuarat berakhir dan tiada keputusan yang dicapai.

Sumber: Gaza Now

Ketua Hamas di Jalur Gaza Yahya Al-Sinwar menyifatkan pertemuan dengan penyelaras PBB itu sebagai teruk dan tidak ada niat untuk menyelesaikan krisis kemanusiaan di Semenanjung Gaza.

Kami juga akan mengadakan pertemuan dengan kumpulan pejuang untuk memutuskan langkah kami yang seterusnya.

Ustaz Sharipudin Ab Kadir
Ketua Perhubungan Isma Kelantan


Amang seksual: Guru dipenjara 9 tahun, 2 kali sebatan

PUTRAJAYA, 12 Safar 1442H, Rabu – Seorang guru Bahasa Arab di sebuah sekolah rendah dihukum penjara sembilan tahun dengan dua sebatan, selepas didapati bersalah melakukan amang seksual fizikal terhadap seorang murid lelaki berumur 10 tahun, dengan memegang kemaluan mangsa.

Hakim Mahkamah Jenayah Seksual Terhadap Kanak-Kanak Yong Zarida Sazali, menjatuhkan hukuman itu terhadap Mohd Shahril Shaffie, 33, yang turut dipanggil ‘Ustaz’ dalam kalangan anak muridnya, selepas mendapati lelaki itu bersalah di akhir kes pembelaan.

Hakim itu juga mengarahkan tertuduh yang hadir bersama bapanya, menjalani khidmat kaunseling pemulihan selama lapan tahun.

“Mahkamah juga memerintahkan tertuduh menjalani pengawasan polis selama tiga tahun setelah selesai menjalani hukuman penjara,” katanya dan memerintahkan tertuduh menjalani hukuman penjara itu bermula hari ini.

Terdahulu, Hakim Yong Zarida ketika membacakan penghakiman berkata, setelah meneliti keterangan-keterangan dan hujahan yang dikemukakan pihak pembelaan dan pendakwaan, mahkamah mendapati bahawa pihak pembelaan telah gagal untuk menimbulkan keraguan yang munasabah terhadap kes itu dan pendakwaan berjaya membuktikan kes di luar keraguan yang munasabah.

“Oleh itu mahkamah mendapati tertuduh bersalah dan disabitkan atas pertuduhan di bawah Seksyen 14 (a) Akta Kesalahan-Kesalahan Seksual Terhadap Kanak-Kanak 2017,” katanya.

Mahkamah bagaimanapun membenarkan permohonan peguam PG Cyril yang mewakili tertuduh, untuk menangguhkan pelaksanaan hukuman penjara sehingga rayuan selesai didengar di Mahkamah Tinggi, dengan menaikkan jaminan dari RM8,000 yang dikenakan sebelum ini kepada RM15,000, beserta syarat tambahan melaporkan diri ke balai polis berdekatan sehingga rayuan selesai.

Tertuduh didakwa melakukan amang seksual fizikal terhadap kanak-kanak lelaki itu dengan cara memegang kemaluan mangsa bagi tujuan seksual, antara pukul 12.15 hingga 12.45 tengah hari pada 22 November 2018 rumahnya di Subang Bestari, Shah Alam. Pendakwaan dilakukan mengikut Seksyen 14(a) yang membawa hukuman penjara maksimum 20 tahun, dan boleh dikenakan sebatan.


AADK Kelantan laksana program saringan air kencing di sekolah

PASIR PUTEH, 26 Syaaban 1442H, Khamis – Agensi Antidadah Kebangsaan (AADK) Kelantan akan melaksanakan program ujian saringan air kencing kepada pelajar sekolah menengah di negeri itu bermula bulan ini bagi membendung penglibatan pelajar dalam pengambilan dadah.

Pengarah AADK Kelantan Rohayu Ahmad berkata program itu akan dilaksanakan di semua sekolah menengah di negeri tersebut dan pelajar yang didapati positif akan dimasukkan ke dalam program pemulihan berbentuk kem di bawah agensi tersebut.

“Sekarang ini kami masih belum ada rekod jumlah penglibatan pelajar dengan dadah, oleh itu kita akan melaksanakan program ujian saringan air kencing kepada pelajar memandangkan sekolah ketika ini baru dibuka semula.

“Kita telah berbincang dengan pihak Jabatan Pendidikan Negeri (JPN) dan Pejabat Pendidikan Daerah (PPD) bagi melaksanakan program itu,” katanya ketika ditemui pemberita selepas majlis perasmian dan pelancaran Sekolah Menengah Kebangsaan (SMK) Sungai Petai sebagai Sekolah Angkat ADDK, di sini hari ini.

Sehubungan itu juga beliau berharap pihak sekolah akan memberi kerjasama baik dengan tidak menyembunyikan data pelajar yang terlibat dadah.

Menurutnya setakat ini, AADK Kelantan mengenal pasti 15 kawasan berisiko tinggi aktiviti penyalahgunaan dadah membabitkan lima jajahan, antaranya Kota Bharu dan Tumpat. – Bernama


Najib ada masalah kesihatan, perbicaraan kes dana 1MDB disingkatkan

KUALA LUMPUR,15 Safar 1444H, Isnin –  Perbicaraan kes Datuk Seri Najib Tun Razak bagi pertuduhan menyeleweng RM2.3 bilion dana 1Malaysia Development Berhad (1MDB) di Mahkamah Tinggi hari ini  disingkatkan kerana bekas perdana menteri itu memerlukan rawatan perubatan setelah ubat darah tingginya memberinya kesan buruk.

Timbalan Pendakwa Raya Kanan Datuk Seri Gopal Sri Ram yang mengetuai pasukan pendakwaan memberitahu Hakim Datuk Collin Lawrence Sequerah bahawa beliau telah dimaklumkan oleh pegawai Jabatan Penjara Kajang mengenai keadaan Najib yang ‘agak teruk’.

“Ubat tekanan darah tertuduh telah ditukar dan ia memberi kesan buruk kepadanya.

“Saya dimaklumkan keadaannya (Najib) agak teruk, tetapi beliau bersedia untuk berada di sini (perbicaraan) sehingga 12.30 tengah hari. Pada 2 petang beliau perlu dibawa ke hospital untuk berjumpa doktor,” katanya.

Hakim bersetuju untuk menangguhkan perbicaraan pada pukul 12.30 tengah hari bagi membolehkan Najib mendapatkan rawatan perubatan.

Bekas perdana menteri itu yang bersut biru duduk di kandang tertuduh, manakala isterinya, Datin Seri Rosmah Mansor dan anak perempuannya Nooryana Najwa dilihat duduk di galeri awam.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan diteruskan dengan Pengurus Ambank (M) Berhad cawangan Jalan Raja Chulan, R. Uma Devi yang merupakan saksi pendakwaan ke-37 membaca kenyataan saksinya.

Pada 23 Ogos, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Nyawa tahanan Palestin dalam bahaya

BAITULMAQDIS, 27 Muharam 1444H, Khamis – Tahanan Palestin yang melakukan mogok lapar selama lebih 160 hari sebagai protes terhadap penahanannya oleh rejim pengganas Israel akan meninggal dunia pada bila-bila masa.

Tentera Israel menangkap Khalil Awawdeh, 40, pada Disember 2021 dan sejak itu menahannya tanpa tuduhan atau perbicaraan, satu amalan yang dikenali sebagai penahanan pentadbiran.

Israel memberikan sedikit butiran mengenai tuduhan yang dihadapi Awawdeh.

Seorang jurucakap tentera Israel berkata, penahanannya telah disahkan beberapa kali oleh mahkamah tentera dan telah ditentukan bahawa bahan sulit dalam kesnya menunjukkan bahawa pembebasannya akan mengancam keselamatan kawasan berkenaan.

Pada bulan Mac, Awawdeh melancarkan mogok lapar menuntut kebebasannya.

Dia hanya hidup dengan meminum air sejak itu, kata peguam, Ahlam Haddad.

Pengantara Mesir baru-baru ini mendesak pembebasan Awawdeh di bawah perjanjian gencatan senjata bagi menamatkan pertempuran selama tiga hari di Gaza antara Israel dan kumpulan Jihad Islam.

Sumber keselamatan Mesir yang tidak mahu namanya disiarkan pada Rabu berkata, Mesir membentangkan senarai tahanan, termasuk Awawdeh, kepada pegawai Israel dan Israel berjanji untuk menelitinya, sambil menyatakan keraguan pada beberapa nama.

Dengan tentera Israel melakukan operasi hampir setiap hari terhadap kumpulan yang disyaki di Tebing Barat, kematian Awawdeh bakal menyemarakkan lagi krisis yang telah meningkat selama berbulan-bulan.

Awawdeh baru-baru ini dipindahkan dari Penjara Ramle ke hospital Asaf Harofeh di Israel kerana kesihatannya yang lemah.

Jumaat lalu, tentera Israel menggantung sementara perintah penahanan pentadbiran terhadap Awawdeh kerana keadaannya semakin merosot.

Bagaimanapun, dia tidak dibenarkan meninggalkan hospital, kata jurucakap tentera.

Keluarga Awawdeh – yang tinggal berhampiran bandar Hebron – Tebing Barat yang diduduki, setakat ini telah ditolak kebenaran untuk melawatnya oleh Israel, namun menyokong keputusannya untuk meneruskan mogok lapar

“Dia ditahan tanpa pertuduhan atau perbicaraan.

“Sama seperti dia ditahan secara paksa dan diambil daripada kami, dia akan menuntut kebebasannya sama ada pendudukan bersetuju ataupun tidak,” kata isterinya, Dalal Awawdeh. – Agensi

Pautan berkaitan